Showing results for tags 'Γιάννης Ρουμπούλιας'. - ComicStreet\nΈνας νέος εκδοτικός - και όχι μόνο - με τη συμμετοχή του Γιάννη "Rubus" Ρουμπούλια. Αντιγράφω από το δελτίο τύπου : Το Nerdula Creative Lab είναι ένας νέος εκδοτικός οίκος & εταιρεία παραγωγής που φιλοδοξεί να γίνει o οργανικός δίαυλος μεταξύ των καλλιτεχνών και του κοινού που απολαμβάνει τα κόμικς, τον κινηματογράφο, τη λογοτεχνία κι άλλες υπέροχες μορφές τέχνης. Οι εκδόσεις Nerdula Creative Lab έχουν ως σκοπό να δώσουν το βήμα σε νέους αλλά και σε πιο έμπειρους δημιουργούς, να αφηγηθούν τις ιστορίες τους, συνδυάζοντας την καλλιτεχνική ποιότητα με την εμπορικότητα. Στοχεύουμε πρωτίστως στη διασφάλιση των πνευματικών δικαιωμάτων της εργασίας και των ιδεών τους. Στόχος μας, η έκδοση έργων που αντέχουν στον χρόνο, η καινοτομία και η απρόσκοπτη δημιουργικότητα, η συμβολή μας στη φιλαναγνωσία και δη, η γνωριμία του αναγνωστικού κοινού με ταλαντούχους δημιουργούς, ειδικότερα στο χώρο των comics. Ως εταιρεία παραγωγής, τo Nerdula Creative Lab στοχεύει στην προώθηση project, για τη δημιουργία merchandising (ρουχισμού, collectables κ.ά.) , σε εταιρείες παραγωγής ταινιών, τηλεοπτικών σειρών, βιντεοπαιχνιδιών κ.α. διατηρώντας πάντα την υψηλή ποιότητα ως κοινό χαρακτηριστικό. Λειτουργώντας παράλληλα ως agency, το Nerdula Creative Lab, θα εκπροσωπεί τους συνεργαζόμενους καλλιτέχνες και δημιουργούς, στηρίζοντας την ανάπτυξη και εμπορική αξιοποίηση των ιδεών τους, σε διαφορετικά μέσα ψυχαγωγίας και διάθεσης προϊόντων στο κοινό. Ως σωστοί λάτρεις των ιστοριών, δε θα μπορούσαμε να μην έχουμε τον δικό μας αφηγητή: ο γλυκύτατος Κόμης Νέρντιουλα, ο βιβλιοφάγος Κόμης που λατρεύει τη σπιτική βυσσινάδα, θα ενημερώνει μέσω των κοινωνικών μας δικτύων και της ιστοσελίδας μας το κοινό για όλα μας τα νέα! Φυσικά δε θα παραλείπει να επικοινωνεί εγκαίρως τη διάθεση δωρεάν web-comics με παλιές κι εξαντλημένες ιστορίες, τη δυνατότητα pre-order για νέες εκδόσεις, όλες τις online shopping προσφορές και να παρουσιάζει όλα τα επερχόμενα νέα projects και συνεργασίες. Είστε ευπρόσδεκτοι να ακολουθήσετε τον Κόμη Νέρντιουλα κι εμάς σε αυτό το νέο μας ταξίδι! Υπεύθυνοι επικοινωνίας: Γιώργος Σούλας - Γιάννης Ρουμπούλιας website: www.nerdula.net e-mail: info@nerdula.net / nerdula.cl@gmail.com Facebook: nerdulacreativelab Instagram: @nerdula Εγώ να ευχηθώ καλή επιτυχία σε ότι θέλουν να κάνουν.\nΟ μυθικός κόσμος του Γιάννη Ρουμπούλια (Rubus) [Calliga Villy, athensvoice.gr, 03/03/2021]\nΟ μυθικός κόσμος του Γιάννη Ρουμπούλια (Rubus) O σκιτσογράφος και δημιουργός κόμικς Γιάννης Ρουμπούλιας. © Villy Calliga «Οι φανταστικοί κόσμοι και η μυθοπλασία είναι αναπόσπαστο κομμάτι της ζωής και της ψυχής μου» Προτζέκτορας: Ο Rubus (Γιάννης Ρουμπούλιας), δημιουργός κόμικς και σκιτσογράφος μιλάει τα κόμικς & το πρόσφατο βήμα του στο χώρο των εκδόσεων Όλα ξεκίνησαν από τα βιβλία με παραμύθια που του διάβαζαν οι γονείς του. Γοητευμένος από τις εικόνες τους άρχισε να προσπαθεί να τις αναπαράγει στα εσώφυλλά τους. Αυτό σιγά-σιγά έγινε συνήθεια κι άρχισε να γεμίζει ολόκληρα τετράδια με σχέδια από ιστορίες που γεννούσε η παιδική του φαντασία. Ο Γιάννης Ρουμπούλιας, μετά από είκοσι χρόνια δημιουργίας στον χώρο των κόμικς, αφηγείται στον Προτζέκτορα την πορεία του και μας ξεναγεί στο κάστρο του Κόμη Nerdula. «Όταν πήγα για πρώτη φορά σινεμά στη ζωή μου ήταν για να δω το αγαπημένο μου καρτούν που μόλις είχε μεταφερθεί σε live action ταινία: το Masters of the Universe. Ήμουν μόλις 5 ετών και, μετά από αυτή την εμπειρία, η επιθυμία να σχεδιάζω και να σκαρφίζομαι ιστορίες δυνάμωσε ακόμα περισσότερο». Η πρώτη σου επαφή με τα κόμικς πότε ήταν; Μόλις άρχισα να μαθαίνω να διαβάζω. Ως παιδί, ο Σπάιντερμαν, ο Σούπερμαν και άλλοι με βοήθησαν, μέσω των ιστοριών τους, να σχηματίσω ξεκάθαρες εικόνες για το καλό και το κακό, το σωστό και το λάθος, τον εγωισμό και τον αλτρουισμό. Κάποια στιγμή ο πατέρας μου, όταν ήμουν περίπου 7 ετών, μου αγόρασε ένα ελληνικό τεύχος «Super Conan». Αυτό ήταν! Τα κόμικς με κέρδισαν για πάντα και ο Κόναν ο Βάρβαρος έγινε ο αγαπημένος μου χαρακτήρας! Για ποιο λόγο; Μέχρι τότε είχα συνηθίσει τους υπερήρωες που έμοιαζαν με σύγχρονους ημίθεους. Υπερφυσικές δυνάμεις, αγώνας για έναν καλύτερο κόσμο, όλα πεντακάθαρα και καλογυαλισμένα. Μα ήρθε ο Κόναν σχεδόν ημίγυμνος, βρώμικος, χωρίς υπερφυσικές δυνάμεις παρά την περιορισμένη μυϊκή του δύναμη και τη λαχτάρα του για ζωή που καμία αλλόκοτη μαγεία ή ανίερο πλάσμα δεν μπορούσε να του κλέψει! Από τότε και στα χρόνια που ακολούθησαν, οι φανταστικοί κόσμοι και η μυθοπλασία θα ήταν αναπόσπαστο κομμάτι της ζωής και της ψυχής μου. Αυτό το πάθος για τη φαντασία και τα παραμύθια με ακολουθεί μέχρι και σήμερα. Από τα χόμπι μου μέχρι την επαγγελματική μου ζωή. Ας φύγουμε λίγο από τα κόμικς και ας πάμε στα Role Playing Games και την πρώτη σου επαφή με την υποκριτική. Το 1998, είχα την πρώτη μου επαφή με τα επιτραπέζια Role Playing Games και το Dungeons and Dragons. Αυτό το παιχνίδι, εκτός από την ψυχαγωγία και τη διασκέδαση που μου πρόσφερε, με έμαθε να λειτουργώ και να σκέφτομαι ως μέρος ενός κοινωνικού συνόλου και να εκτιμώ τη διαφορετικότητα. Έμαθα να μπαίνω στη θέση ενός χαρακτήρα που δεν έχει καμία σχέση με τη δική μου ιδιοσυγκρασία και προσωπικότητα, προσπαθώντας να τον καταλάβω όσο το δυνατό καλύτερα. Αργότερα, ως φοιτητής στο τμήμα Κοινωνικής Ανθρωπολογίας του Παντείου, είχα την πρώτη επαφή με την υποκριτική, όταν η Σύνη Παππά με εμπιστεύτηκε για να συμμετάσχω σε δύο μικρού μήκους ταινίες της. Έτσι ανακάλυψα άλλον έναν τρόπο να εκφραστώ και να «εφαρμόσω» αυτά που είχα μάθει από τα κόμικς και τα παιχνίδια ρόλων. Η σύνδεση μεταξύ των τριών αυτών βασικών ασχολιών μου ήταν άμεση και άρρηκτη. Και ακολουθεί ένα βήμα που ήταν ουσιαστικό για τη μετέπειτα πορεία σου… Ίσως το σημαντικότερο βήμα που έκανα στη ζωή μου για να ανοίξω τους ορίζοντές μου στον χώρο της Τέχνης και να κάνω τη μεγάλη μου αγάπη, επάγγελμα. Παράτησα το Πάντειο Πανεπιστήμιο για να σπουδάσω δίπλα στον μεγάλο Σπύρο Ορνεράκη, στη Σχολή Σκίτσου του. Τόσο ο Σπύρος όσο και ο Μιχάλης Παπανικολάου, σκηνοθέτης με δεκαετίες εμπειρίας, με έκαναν να αγαπήσω τις τέχνες τους ακόμη περισσότερο. Εκεί γνώρισα και τον καλό μου φίλο και μετέπειτα συνεργάτη Άρη Καπλανίδη με τον οποίο ακόμη μοιραζόμαστε το πάθος για κινηματογράφο, δράση και κωμωδία. Όταν φοιτούσα στη Σχολή ξεκίνησα κι επισήμως την καριέρα μου στον χώρο των κόμικς και της εικονογράφησης ως επαγγελματίας πια. Δούλευες και ως γελοιογράφος εκείνη την περίοδο. Προς το τέλος της φοίτησής μου στη Σχολή Ορνεράκη, ήρθε μια μοναδική ευκαιρία να διευρύνω κι άλλο την γκάμα των δραστηριοτήτων μου και να δουλέψω ως γελοιογράφος και καρικατουρίστας στην εφημερίδα «Το Βήμα». Οι δεσμοί σου με την Σχολή Ορνεράκη διατηρήθηκαν και μετά την αποφοίτησή σου; Επέστρεψα πάλι στη σχολή, ως καθηγητής πλέον. Ήταν μια πολύ δημιουργική διαδικασία γιατί με τον πολύ καλό φίλο και εξαιρετικά ταλαντούχο συνάδελφο Μάνο Λαγουβάρδο δεν διδάσκαμε μόνο τις βασικές αρχές για τη δημιουργία των κόμικς, αλλά συμμετείχαμε ενεργά σε αυτή μέσα από τη φρέσκια ματιά νεότερων καλλιτεχνών. Από τις δουλειές που έχεις κάνει μέχρι σήμερα ως δημιουργός κόμικς, ποιες ξεχωρίζεις; Το «Steam Engines of Oz», τις «Νύφες του Δράκουλα», που θεωρώ την πιο άρτια δουλειά μου μέχρι τώρα, και τα «Χρονικά του Δρακοφοίνικα».Τα «Χρονικά του Δρακοφοίνικα» μου χάρισαν το βραβείο «Καλύτερου Έλληνα Δημιουργού Κόμικς» μέσω πανελλαδικής ψηφοφορίας το 2006, το 2007 και το 2008, ενώ το 2007 το κόμικ απέσπασε το βραβείο της «Καλύτερης Ελληνικής Σειράς Κόμικς» στο πλαίσιο του φεστιβάλ κόμικς Comicdom Convention. Ήταν η δουλειά που με «σφυρηλάτησε» ως δημιουργό κι επαγγελματία. Πρόσφατα δημιούργησες, μαζί με συνεργάτες σου, το Nerdula Creative Lab. Μίλησέ μου για αυτό. Έχοντας διαγράψει μια αρκετά δραστήρια πορεία στον χώρο των κόμικς για σχεδόν δύο δεκαετίες, τόλμησα να κάνω το επόμενο βήμα. Έτσι μαζί με τους Γιώργο Σούλα και Γιώργο Πάνου δημιουργήσαμε το Nerdula Creative Lab. Μια εταιρία παραγωγής - εκδοτικό οίκο η οποία θα είναι πλέον το σπίτι (ή μάλλον το κάστρο) όλων των μελλοντικών πρότζεκτ μας με τη φιλοδοξία να επεκταθούν και σε μέσα πέρα του ελληνικού εκδοτικού χώρου. Το Nerdula Creative Lab έχει ως σκοπό να δώσει το βήμα σε νέους αλλά και σε πιο έμπειρους δημιουργούς για να αφηγηθούν τις ιστορίες τους συνδυάζοντας την καλλιτεχνική ποιότητα με την εμπορικότητα, έχοντας παράλληλα διασφαλίσει τα πνευματικά δικαιώματα της εργασίας και των ιδεών τους. Αυτό το «κάστρο» κατοικείται από έναν κόμη, αν δεν κάνω λάθος. Ως σωστοί λάτρεις των φανταστικών ιστοριών δεν θα μπορούσαμε να μην έχουμε τον δικό μας αφηγητή: τον Κόμη Νέρντιουλα. Ένα βιβλιοφάγο κόμη που λατρεύει τη σπιτική βυσσινάδα και που θα ενημερώνει το κοινό, μέσω των κοινωνικών μας δικτύων και της ιστοσελίδας μας, για όλα μας τα νέα. Το πρώτο project που θα εκδοθεί από το Nerdula Creative Lab, ποιο θα είναι; Ο «Αειμάχος», μια περιπέτεια φαντασίας με πολλά ιστορικά και μυθολογικά στοιχεία και πρόσωπα να «δένονται» μεταξύ τους μέσα από την ιστορία του Αριστόμαχου, ενός αρχαίου πολεμιστή που περιπλανιέται αιώνια στον χώρο και τον χρόνο. Με τη βοήθεια του Χάρη Γιουλάτου στο σενάριο και του Λεωνίδα Ανδριώτη στους διαλόγους θα είναι διαθέσιμη στο αναγνωστικό κοινό μέσα στο 2021. Με αφορμή τα 200 χρόνια από το 1821, η πρώτη ιστορία θα διαδραματίζεται με φόντο την Ελληνική Επανάσταση, χωρίς όμως να αποτελεί μέρος της. Εδώ θέλω να ευχαριστήσω τον συνάδελφο Θανάση Πετρόπουλο για την έμπνευση που μου έδωσε μέσα από τη δική του δουλειά «Μυστήρια Πράματα». Ελπίζω αυτό το νέο πρότζεκτ να ενθουσιάσει τους αναγνώστες σε Ελλάδα κι εξωτερικό τόσο όσο έχει ενθουσιάσει εμένα και τους συνεργάτες μου. Ίδωμεν. Ο Γιάννης Ρουμπούλιας. © Villy Calliga Δείτε τη δουλειά του Γ. Ρουμπούλια στο facebook, το deviantart και το instagram Βρείτε το Nerdula Creative Lab, εδώ: facebook, nerdula.net Πηγή\nΜυθοναύτες (Δημήτρης Σαββαΐδης, Γιάννης Ρουμπούλιας)\nΜυθοναύτες, ή το League of Extraordinary Gentlemen συναντά την φιλική εταιρία, το σουβλάκι και την φουστανέλα. Ο Γιάννης Ρουμπούλιας συνεργάζεται με τον Δημήτρη Σαββαϊδη και μας προσφέρουν μια άκρως διασκεδαστική σειρά φαντασίας με μια επίλεκτη ομάδα που τα μέλη της έχει επιλέξει ο ίδιος ο Καποδίστριας και σκοπός της είναι να κυνηγά και να εξολοθρεύει τέρατα σε όλη την ελληνική επικράτεια. Τέρατα, που έρχονται καρφί από την ελληνική μυθολογία και λαϊκή παράδοση. Εκδότης η AddArt, πρώτη κυκλοφορία στο CCA'16. Μέχρι στιγμής έχουν κυκλοφορήσει 4 τεύχη και ένα variant του πρώτου. Δυστυχώς έχω μείνει πολύ πίσω στην σειρά και έχω διαβάσει μόνο το πρώτο, και αυτό πριν 3.5 χρόνια που το είχα πάρει. Θυμάμαι όμως πως σαν ιδέα μου είχε φανεί πολύ πρωτότυπο και παρόλο τα κάποια αναμενόμενα κλισέ, έφερε μια πολύ αναγκαία φρεσκαδούρα στην εγχώρια παραγωγή. Πάντα όταν μου ζητούν προτάσεις για ελληνικά κόμικ, το πρώτο που μου έρχεται σε low fantasy είναι αυτό και για epic fantasy ο Δρακοφοίνικας, αμφότερα σε σχέδιο του Rubus.


Burgers με μπιφτέκι αλλαντικών - Συνταγές Φαγητών\nΗ σημερινή συνταγή μας είναι τα εξαιρετικά μπιφτέκια αλλαντικών που μαγείρεψε η Αμαλία μας στην εκπομπή Chef στον αέρα, στις 14/2/17, απ’ όπου και η παραπάνω φωτό. Στην ουσία είναι παραλλαγή της συνταγής αυτής που παρουσίασε, μιας και η σημερινή συνταγή\nτης έχει κάποιες επιπλέον προσθήκες, όπως για παράδειγμα μια δροσερή σος γιαουρτιού με τυρί κρέμα. Τι το διαφορετικό έχουν τα μπιφτέκια της Αμαλίας?? Περιέχουν κιμά από αλλαντικά, και συγκεκριμένα από γαλοπούλα φουαντρέ. Περιέχουν επ...


Πωλητής Χονδρικής/B2B | alter ego\nΥπεύθυνος για την προώθηση των προϊόντων ή υπηρεσιών της εταιρείας. Πραγματοποιεί επισκέψεις στα καταστήματα ή τα γραφεία των εταιρειών στην περιοχή ευθύνης του, παρουσιάζει τα προϊόντα της εταιρείας, συντάσσει οικονομικές προσφορές και διαπραγματεύεται τους όρους συνεργασίας. Παράλληλα, είναι υπεύθυνος για την επίτευξη του εταιρικού στόχου, την ικανοποίηση των πελατών και την οικοδόμηση μακροχρόνιων σχέσεων συνεργασίας μαζί τους\nΕπιθετική και συστηματική ανάπτυξη νέων εταιρικών συνεργασιών.\nΔιατήρηση και δραστική ανάπτυξη υφιστάμενων εταιρικών συνεργασιών.\nΠαρακολούθηση & έλεγχος του κύκλου πώλησης και επίτευξης στόχου πωλήσεων.\nΚορυφαία εξυπηρέτηση πελατών και τήρηση εμπορικής πολιτικής.\nΕκπαίδευση των πελατών στα προϊόντα/υπηρεσίες της εταιρείας.\nΧτίσιμο μακροχρόνιων συνεργασιών.\nΠαρακολούθηση του ανταγωνισμού και των τάσεων της αγοράς.\nΕπιχειρηματικό πνεύμα και στόχο -προσήλωση στη πώληση και το αποτέλεσμα.\nΙσχυρές διαπραγματευτικές και επικοινωνιακές ικανότητες.\nΙκανότητα ανάπτυξης μακροχρόνιων σχέσεων εμπιστοσύνης με πελάτες.\nΚαλή γνώση Αγγλικής γλώσσας και χρήσης Η/Υ.\nΕμπειρία σε ανάπτυξη πελατολογίου Β2Β.\nΕπιθυμητή γνώση της αγοράς ηλεκτρονικού τσιγάρου.\nΕργατικότητα και ισχυρή αποτελεσματικότητα - Αναζητούμε αυτούς που θέλουν να γίνουν κορυφαίοι.\nΚαθοδήγηση, υποστήριξη και επαγγελματική ανάπτυξη.\nΕταιρικό κινητό και έξοδα κίνησης.\nΜισθό και ισχυρό σύστημα bonus επίτευξης στόχου πωλήσεων.


Itea net : 04/12/10\nΑΞΙΟΛΟΓΗ ΕΜΦΑΝΙΣΗ ΤΩΝ ΑΘΛΗΤΩΝ ΤΗΣ Ε.ΣΚ. ΑΜΦΙΣΣΑΣ ΣΤΟ 6ο ΠΑΝΕΥΡΩΠΑΪΚΟ ΣΧΟΛΙΚΟ ΠΡΩΤΑΘΛΗΜΑ ΚΑΙ ΣΤΟ 6ο ΔΙΕΘΝΕΣ ΑΝΟΙΚΤΟ ΠΡΩΤΑΘΛΗΜΑ\nΜε επιτυχία ολοκληρώθηκε τo μεγάλο σκακιστικό φεστιβάλ της Θεσσαλονίκης που διεξήχθη από 5 έως 11 Απριλίου στον υπέροχο χώρο του Grand Hotel στη Θεσσαλονίκη, αφήνοντας άριστες οργανωτικές εντυπώσεις στους συμμετέχοντες από την Ελλάδα και το εξωτερικό.\nΣτα παραπάνω τουρνουά συμμετείχαν οι αθλητές του συλλόγου μας, Μεγαλιός Κωνσταντίνος, Μαγκλάρας Θεμιστοκλής-Παναγιώτης και Παπακωνσταντίνου Δημήτρης στο Διεθνές Ανοικτό Πρωτάθλημα και Παπακωνσταντίνου Γεώργιος , στο Πανευρωπαϊκό Σχολικό Πρωτάθλημα κατηγορίας 9 ετών, οι οποίοι και πραγματοποίησαν πολύ καλές εμφανίσεις.\nΣυμμετείχαν αθλητές από Ελλάδα, Ρωσία, Κίνα, Ιταλία, Βουλγαρία, Τουρκία, Αζερμπαϊτζάν κ.λ.π.\nΑναλυτικά τα αποτελέσματα των αθλητών μας σε σύνολο 9 αγώνων έχουν ως εξής: ...\nΔΙΕΘΝΕΣ ΑΝΟΙΚΤΟ ΠΡΩΤΑΘΛΗΜΑ\nΜεγαλιός Κωνσταντίνος 2 νίκες , 4 ισοπαλίες και 3 ήττες , σύνολο πόντων : 4\nΜαγκλάρας Θεμιστοκλής 3 νίκες ,1 ισοπαλία και 5 ήττες , σύνολο πόντων : 3,5\nΠαπακωνσταντίνου Δημήτριος 3 νίκες ,2 ισοπαλίες και 4 ήττες , σύνολο πόντων : 4\nΠΑΝΕΥΡΩΠΑΪΚΟ ΣΧΟΛΙΚΟ ΚΑΤΗΓΟΡΙΑ 9 ΕΤΩΝ\nΠαπακωνσταντίνου Γεώργιος : 4 νίκες ,1 ισοπαλία και 4 ήττες , σύνολο πόντων : 4,5\nΕπίσης αξιόλογες εμφανίσεις έκαναν και οι υπόλοιποι αθλητές της Ανατολικής Στερεάς και Εύβοιας :\nΠΑΝΕΥΡΩΠΑΪΚΟ ΣΧΟΛΙΚΟ ΚΑΤΗΓΟΡΙΑ 7 ΕΤΩΝ\nΜπενέτος Μιχάλης, ΣΟ Λιβαδειάς σύνολο πόντων 4\nΜπενέτος Σπύρος, ΣΟ Λιβαδειάς , σύνολο πόντων 4,5\nΤσουνής Σεραφείμ, Σκ. Ακαδ. Χαλκίδας , σύνολο πόντων 3,5\nΑναγνωστόπουλος Κωνσταντίνος, σύνολο πόντων 4\nΕυχόμαστε θερμά συγχαρητήρια στους αθλητές όλων των συλλόγων για τις εμφανίσεις τους και την προσπάθειά τους.\nΌλα τα τελικά αποτελέσματα, άρθρα, φωτογραφίες, παρτίδες υπάρχουν στο επίσημο site των αγώνων www.gamesfestival.chessdom.com και στο www.chess-results.com .\nΕυχόμαστε θερμά συγχαρητήρια στους αθλητές μας για τα αποτελέσματά τους.\nστις 4/12/2010 Δεν υπάρχουν σχόλια:\nΑλ. Αλαβάνος: Η κυβέρνηση πρέπει να φύγει\nΔέκα λόγους για τους οποίους η κυβέρνηση «πρέπει να φύγει» ανέφερε ο πρώην επικεφαλής του ΣΥΡΙΖΑ Αλέκος Αλαβάνος, μιλώντας απόψε σε εκδήλωση του «Μετώπου» στα Πατήσια.\n1ον: Η κυβέρνηση Παπανδρέου πρέπει να φύγει γιατί δεν είναι μια εκλεγμένη κυβέρνηση. Στις εκλογές οι πολίτες εμπιστεύονται πρώτα και κύρια πολιτικές και δευτερευόντως πρόσωπα και κομματικούς μηχανισμούς. Ο κοινοβουλευτισμός δεν είναι καλλιστεία. Απαιτεί συμβόλαιο με τον λαό. Το προεκλογικό συμβόλαιο της κυβέρνησης Παπανδρέου έχει παραβιασθεί απολύτως. Στη σημερινή της πολιτική δεν διαθέτει καμιά δημοκρατική νομιμοποίηση. Είναι μια παράνομη κυβέρνηση\n2ον: Η κυβέρνηση Παπανδρέου πρέπει να φύγει, γιατί ούτως ή άλλως δεν είναι πραγματική κυβέρνηση της χώρας. Οικειοθελώς παραιτήθηκε από τον ρόλο της. Είναι σκιώδης. Την Ελλάδα ... την κυβερνά ο Μπαρόζο, ο Τρισέ, ο Όλι Ρεν, η Μέρκελ, ο Σαρκοζί.\n3ον: Η κυβέρνηση Παπανδρέου πρέπει να φύγει γιατί έχει ταπεινώσει σε απίστευτο βαθμό την Ελλάδα.\n4ον: Η κυβέρνηση Παπανδρέου πρέπει να φύγει γιατί ο Γ. Παπανδρέου διατελεί σε πλήρη σύγχυση ανάμεσα στις πολιτικές του υποχρεώσεις και τα προσωπικά του ενδιαφέροντα.\n5ον: Η κυβέρνηση Παπανδρέου πρέπει να φύγει γιατί δεν υπερασπίστηκε τη χώρα.\n6ον: Η κυβέρνηση Παπανδρέου πρέπει να φύγει γιατί παρέδωσε τη χώρα μας στα χέρια των πιο ακόρεστων και αναίσχυντων τοκογλύφων.\n7ον: Η κυβέρνηση Παπανδρέου πρέπει να φύγει γιατί η πολιτική της είναι όχι ο μόνος δρόμος που υπάρχει, αλλά και ο μόνος δρόμος που οδηγεί την οικονομία και την κοινωνία σε αδιέξοδο, που μπορεί να τις σφραγίσει για όλον τον 21ο αιώνα.\n8ον: Πρέπει να φύγει η κυβέρνηση Παπανδρέου γιατί είναι προϋπόθεση να αρθούν όλα τα επώδυνα για δημόσιους και ιδιωτικούς εργαζόμενους μέτρα.\n9ον: Η κυβέρνηση Παπανδρέου οφείλει να φύγει ακριβώς γιατί υπάρχει σαφής, συγκεκριμένη, ρεαλιστική εναλλακτική πολιτική που θα συνεγείρει την κοινωνία, θα την ενεργοποιήσει, θα πυροδοτήσει ένα κίνημα αλληλεγγύης και δράσης.\n10ον: H κυβέρνηση Παπανδρέου πρέπει να φύγει το γρηγορότερο δυνατό γιατί δεν έχει καμία απολύτως βάση η άποψη ότι δεν υπάρχει άλλη κυβερνητική εκδοχή. Ασφαλώς και δεν υπάρχει άλλη για όσους βλέπουν τις εξελίξεις εγκλωβισμένοι μέσα στο πλαίσιο και στην αριθμητική του παρακμασμένου σημερινού πολιτικού συστήματος. Η Ελλάδα όμως βρίσκεται μπροστά σε μια από τις μεγαλύτερες κρίσεις στην ιστορία της. Σε τέτοιες συνθήκες πάντα γινόταν μια πλήρης ανασυγκρότηση του πολιτικού συστήματος, είτε μετά από τη χρεοκοπία και την ήττα στις αρχές του 20ου αιώνα, είτε μετά τον εμφύλιο πόλεμο, είτε μετά την πτώση της δικτατορίας. Η αλλαγή είναι αναγκαία και δυνατή μέσα από την ανατροπή του πολιτικού συστήματος με ένα Μέτωπο ποταμό, που θα ενώνει τον αριστερό με τον σοσιαλιστικό χώρο, με τη νεολαία, με κάθε πολίτη, ανεξάρτητα από την προηγούμενη κομματική του ένταξη, που πιστεύει στην Αλληλεγγύη, στη Λαϊκή Κυριαρχία, στην Ανεξαρτησία, στην Προκοπή για την πατρίδα μας.\nστις 4/12/2010 6 σχόλια:\nΣυνέντευξη του κ. Ιωάννη Γρίβα, προέδρου του Φορέα Διαχείρισης του Εθνικού Δρυμού Παρνασσού\nΔιαφάνεια & Συμμετοχή\nΟ κ. Ιωάννης Γρίβας, Δασολόγος και μόνιμος κάτοικος Παρνασσού, είναι ο νέος Πρόεδρος του Φορέα Διαχείρισης του Εθνικού Δρυμού Παρνασσού\n. Στη συνέντευξη που έδωσε στην εφημερίδα “Παρνασσός”, ξεδιπλώνει τα σχέδιά του και αποκαλύπτει τους στόχους του. Με όπλο τη διάθεσή του για προσφορά και την πολυετή εμπειρία του στα Δασικά Οικοσυστήματα ο Αναπληρωτής Διευθυντής Δασών Βοιωτίας δεσμεύεται να εξασφαλίσει οφέλη για το περιβάλλον αλλά και τις τοπικές κοινωνίες, καθησυχάζοντας όσους αγωνιούν για την τύχη των περιουσιών τους στον Παρνασσό\nΠοιές οι πρώτες σας κινήσεις μετά την ανάληψη των καθηκόντων σας;\nΜια από τις πρώτες ενέργειες ήταν η σύσκεψη που πραγματοποιήθηκε με την πολιτική ηγεσία στο Υπουργείο Περιβάλλοντος και Κλιματικής Αλλαγής (Υ.ΠΕ.Κ.Α.) όπου έγινε ενημέρωση από την αρμόδια Υπουργό κ. Μπιρμπίλη σχετικά με ... τους Φορείς Διαχείρισης, το ρόλο τους και τις δράσεις που θα αναλάβουν από τούδε και εις το εξής. Μπορώ να μεταφέρω ότι κατά τη συνάντηση αυτή τονίστηκε το ενδιαφέρον που δίνεται από την πολιτική ηγεσία για το περιβάλλον, κύρια για τις προστατευόμενες περιοχές.\nΣυγκεκριμένα αναφέρθηκε ότι από τη δική τους πλευρά θα υπάρξει η ανάλογη στήριξη προκειμένου οι 27 Φορείς Διαχείρισης να παίξουν ένα ρόλο σοβαρό και να ανταποκριθούν στα καθήκοντα για τα οποία έχουν συσταθεί, τη Διαχείριση, προβολή και ανάδειξη των χαρακτηριστικών της προστατευομένης περιοχής, προς όφελος της ίδιας της περιοχής αλλά και των τοπικών κοινωνιών και των ανθρώπων τους, και ότι για την επίτευξη όλων των ανωτέρω θα υπάρξει και η ανάλογη χρηματοδότηση.\nΗ δεύτερη ενέργεια η οποία έχει ήδη υλοποιηθεί είναι η καταγραφή των προβλημάτων, των εκκρεμοτητων που παραμένουν και θα πρέπει άμεσα να αντιμετωπιστούν προκειμένου ο Φορέας να αρχίσει να ανταποκρίνεται: Οικονομικές εκκρεμότητες, εποχιακό προσωπικό το οποίο έχει ήδη προσληφθεί και πρέπει το θέμα του να αντιμετωπιστεί οπωσδήποτε, και άλλα τρέχοντα λειτουργικά ζητήματα.\nΤρίτη ενέργεια ήταν να έχουμε μια ενημέρωση και να κωδικοποιήσουμε ακριβώς το πρόβλημα όσον αφορά τη θεσμοθέτηση της προστατευομένης περιοχής με την περιβόητη Κ.Υ.Α. που όλοι έχουν ακούσει και αφορά τα όρια του Εθνικού Δρυμού Παρνασσού και τους περιορισμούς στη χρήση. Εφόσον τοποθετηθεί στη διάστασή του θα υπάρξει μια σαφής στόχευση προκειμένου να μπει στην ανάλογη διαδικασία για την επίλυσή του.\nΒεβαίως και το θέμα του Εποχιακού Προσωπικού, δεδομένου ότι ένας Φορέας εάν δεν είναι στελεχωμένος δεν μπορεί να προσφέρει και πολλά πράγματα. Αν θέλουμε αυτός ο Φορέας να σταθεί στο ύψος του, να ανταποκριθεί και να προωθήσει όλα του τα θέμα θα πρέπει να έχει και την ανάλογη οργάνωση.\nΚωδικοποιώντας λοιπόν, τις ενέργειες όσον αφορά τα υφιστάμενα προβλήματα προχωράμε στο αμέσως επόμενο στάδιο που είναι ο καθορισμός των στόχων στο εξής, προκειμένου να έχουμε καθαρή στόχευση σε αυτά που θέλουμε να επιτύχουμε.\nΈτσι μπορώ να πω επιγραμματικά ότι πρώτος στόχος που ετέθη στο 1ο Διοικητικό Συμβούλιο που έγινε την 26η Φεβρουαρίου ήταν η διαδικασία της θεσμοθέτησης η οποία κάποια στιγμή πρέπει να γίνει. Εφόσον μιλάμε για προστατευόμενη περιοχή θα πρέπει να ξέρουμε και ποια ακριβώς είναι, με ξεκαθαρισμένο Νομοθετικό Πλαίσιο, πλαίσιο λειτουργίας ξεκαθαρισμένο πλαίσιο δράσεων και «επιτρεπτών παρεμβάσεων». Είναι μια διαδικασία η οποιά εκτυλίσσεται χρόνια τώρα, αλλά δεν κατορθώθηκε να τελειώσει.\nΘεωρώ ότι θα πρέπει να τεθεί από το Υ.ΠΕ.Κ.Α. η σωστή διαδικασία θεσμοθέτησής της νομικά, γιατί και σε αυτό το σημείο υπάρχουν προβλήματα. Θα πρέπει να ξεκαθαρίσουν αρκετά ζητήματα τα οποία είναι αντικρουόμενα και πιθανώς να στέλνουν λάθος μηνύματα προς τα έξω.\nΌλα αυτά θα πρέπει να συμφωνηθούν αφού υπάρξει πρώτα διαβούλευση, δεδομένου ότι αν αυτό δεν είναι ένα κοινά αποδεκτό πλαίσιο καταλαβαίνετε ότι οι πιθανότητες να προχωρήσει μειώνονται. Γι’αυτό θα μας δοθεί η ευκαιρία να συζητήσουμε και στο μέλλον καθώς είναι ένα μεγάλο θέμα και απασχολεί όλους. Το θίγω σε πρώτη φάση επιγραμματικά, ένα ζήτημα καίριο, κορυφαίο που εμείς από τη δική μας πλευρά θα προσπαθήσουμε βάζοντάς το στη σωστή του διάσταση να το επιλύσουμε.\nΔεύτερος στόχος όπως επίσης, συζητήθηκε στο 1ο Διοικητικό Συμβούλιο είναι να ξεκινήσουμε τη διαδικασία ωρίμανσης έργων ώστε όταν η 4η Προγραμματική Περίοδος (Ε.Σ.Π.Α.) ξεκινήσει να είμαστε έτοιμοι να υποβάλουμε τις προτάσεις αυτές προκειμένου να χρηματοδοτηθούν. Είναι ενέργειες οι οποίες απαιτούν χρόνο και σοβαρή προετοιμασία εάν θέλουμε να είμαστε αποτελεσματικοί.\nΕπ’ευκαιρία να αναφέρω ότι ο δικός μας Φορέας είχε χρηματοδοτηθεί - για αυτά τα λίγα που χρηματοδοτήθηκε - από το Πρόγραμμα Περιβάλλοντος του πρώην Υ.ΠΕ.ΧΩ.Δ.Ε., όμως για την 4η Προγραμματική Περίοδο οι προστατευόμενες περιοχές των επτά μεταβατικών Περιφερειών στις οποίες υπάγεται και Στερεάς Ελλάδα θα διαχειριστούν έργα από το Π.Ε.Π. Στερεάς Ελλάδας με πόρους οι οποίοι θα μεταφερθούν από το αντίστοιχο πρόγραμμα του Υ.ΠΕ.Κ.Α.\nΩς εκ τούτου, λοιπόν, θεωρώ ότι από τώρα πρέπει να ξεκινήσουμε τις διαδικασίες ώστε όταν βγούν στον αέρα οι προσκλήσεις να είμαστε έτοιμοι και εμείς.\nΤρίτος Στόχος να ξεκινήσουμε τις προσπάθειες και με τις δυνάμεις που σήμερα έχουμε να οργανώσουμε κάποιες ενέργειες και δράσεις με στόχο την ανάδειξη της προστατευόμενης περιοχής, των ιδιαίτερων χαρακτηριστικών που έχει, της βιοποικιλότητας, των οικοτόπων, ώστε να αυξήσουμε την επισκεψιμότητα στο σύνολο των τοπικών κοινωνιών σε μια ισόρροπη ανάπτυξη περιμετρικά και όχι να έχουμε υπερσυγκέντρωση σε ένα σημείο. Είναι ένας ρόλος σοβαρός που καλούμαστε να παίξουμε και θεωρώ ότι θα τον φέρουμε σε πέρας. Αυτή η ανάδειξη και η αύξηση της επισκεψιμότητας θα είναι προς όφελος των τοπικών κοινωνιών.\nΟυσιώδης στόχος, βέβαια, για να μπορέσουμε να τα κάνουμε όλα αυτά, είναι να ξεκαθαρίσουμε και να οριστικοποιήσουμε τη συνέχιση εργασίας του εποχικού προσωπικού, ενός ιδιαίτερα αποτελεσματικού μοχλού για να επιτύχουμε όλα τα παραπάνω.\nΦαίνεται ότι ο θεσμός των Φορέων Διαχείρισης των Εθνικών Δρυμών αντιμετωπίζει σοβαρά προβλήματα μέχρι και την αμφισβήτηση. Πώς κρίνετε την κατάσταση αυτή;\nΚάθε Φορέας, Οργανισμός, Υπηρεσία αντιμετωπίζει κριτική η οποία μπορεί να είναι καλόπιστη, κακόπιστη, συνειδητά παραποιημένη και μέσα σε όλα αυτά πιθανώς να υπάρχει και η σχετική παραπληροφόρηση. Ενδεχομένως να υπάρχουν όλα αυτά μαζί και για το Φορέα Διαχείρισης του Εθνικού Δρυμού Παρνασσού. Το σημαντικό δεν είναι αυτό και βεβαίως δεν θα πρέπει να σταθούμε σε αυτό. Για να μπορέσει ο Φορέας να αγκαλιαστεί και να παράγει έργο θα πρέπει να καταδείξει και να αναδείξει ποιος είναι ο σκοπός και ο ρόλος του. Τι ήρθε να κάνει, δηλαδή.\nΕάν αυτό ξεκαθαριστεί, θα πρέπει και καθημερινά να επιβεβαιώνεται μέσα από την καθημερινή του δράση ότι είναι εδώ για να διαχειριστεί, να προστατεύσει μέχρι ενός ορισμένου σημείου, να αναδείξει τα πλεονεκτήματα της περιοχής και με όλα αυτά αυξήσει την επισκεψιμότητα και προσφέρει πολλαπλά οφέλη. Άλλωστε, όπως προανέφερα το έργο του Φορέα δεν είναι σε όφελος κάποιου, αλλά θα οφελήσει τις τοπικές κοινωνίες και τους ανθρώπους τους που δραστηριοποιούνται εκεί.\nΔεν θέλουμε ένα περιβάλλον κλεισμένο σε γυάλινο κλουβί που δεν θα αγγίζεται πουθενά αλλά δεν θέλουμε και ένα περιβάλλον να βάλλεται από παντού και δεν θα υπάρχει η έννοια των προαστατευομένων οικοσυστημάτων. Το περιβάλλον δεν χρειάζεται υπερβολή. Δεν χρειάζεται τις κραυγές από την μια πλευρά και δεν χρειάζεται την αδιαφορία από την άλλη. Απαιτεί το ενδιαφέρον μας. Από κει και μετά τα πράγματα θα πάνε πολύ καλύτερα. Συνεπώς, είναι στο χέρι μας να αποδείξουμε ότι ο Φορέας αυτός λειτουργεί για τους ίδιους τους ανθρώπους των τοπικών κοινωνιών και το έργο που καλείται να επιτελέσει πρώτους θα οφελήσει αυτούς. Με αυτή την ένοια θα αρθεί κάθε αμφισβήτηση και ενδεχομένες κακές κριτικές ή αναθέματα» που μέχρι στιγμής έχουν παρουσιαστεί, θα πάψουν να υφίστανται. . .\nΤι εχέγγυα έχετε ότι μπορείτε να αλλάξετε την υφιστάμενη κατάσταση;\nΤίποτα δεν είναι δεδομένο από την αρχή, όλα θα πρέπει να τα παλέψουμε, για όλα να αγωνιστούμε. Είναι μια κατάσταση που απαιτεί πολλαπλές επαφές, δράσεις, συντονισμό ενεργειών. Εχέγγυο είναι η διάθεσή μου να παλαίψω για αυτή την κατάσταση. Για αυτήν την περιοχή έχω «παλαίψει» και έχω προσφέρει από το 1993 στα πλαίσια της Δημόσιας Διοίκησης ως Δασάρχης Λιβαδειάς και ως Αναπληρωτής Διευθυντής, δεδομένου ότι ένα τμήμα της προστατευόμενης περιοχής ανήκει στη δικαιοδοσία της Δασικής Υπηρεσίας Βοιωτίας.\nΕίναι και η καταγωγή σας από χωριό του Παρνασσού;\nΗ καταγωγή μου, πραγματικά, είναι από την Κάτω Τιθορέα και όπως καταλαβαίνετε έχω μια ιδιαίτερη σχέση και ιδιαίτερο ενδιαφέρον. Επίσης, εχέγγυο είναι η εμπειρία που έχω αποκτήσει δουλεύοντας στην περιοχή αυτή για τα προβλήματα του Δασικού Οικοσυστήματος, δεδομένου ότι η περιοχή αυτή κατά 99, 9% αποτελεί Δασικό Οικοσύστημα, το ορεινό Σύμπλεγμα του όρους Παρνασσού. Αυτά είναι τα σημαντικά εχέγγυα στην προσπάθεια να πετύχω τους στόχους που προανέφερα, όχι μόνο εγώ, αλλά όλα τα μέλη του Δ.Σ. του Φορέα Διαχείρισης, αξιόλογα άτομα τα οποία το πλαισιώνουν αυτή τη στιγμή καθώς επίσης και το εποχιακό προσωπικό. Η ιστορία θα δείξει εάν τελικά υπήρχαν αυτά τα εχέγγυα και ήταν ικανά να κάνουμε κάτι, να βάλουμε μια σειρά, να κάνουμε πέντε πράγματα - δεν θεωρώ ότι θα κάνουμε εκατόν πέντε - και ότι αυτά που προανέφερα τα εννοούσα και τα αποδείξαμε στην καθημερινότητα.\nΕιδικότερα για το θέμα της επέκτασης του Δρυμού Παρνασσού προς την Αγόριανη και τη Σουβάλα μπορούμε να δώσουμε απαντήσεις στους ιδιοκτήτες γης που ανησυχούν εκεί;\nΤίθεται το θέμα της επέκτασης του Εθνικού Δρυμού Παρνασσού προς την Αγόριανη, Σουβάλα κλπ. Να ξεκαθαρίσουμε ότι οι προστατευόμενες περιοχές προβλέπουν ένα πυρήνα απολύτου προστασίας όπου οι επεμβάσεις είναι πολύ περιορισμένες και μια ευρύτερη περιοχή την περιμετρική ζώνη όπου δεν είναι απολύτου προστασίας και προβλέπονται ορισμένες επεμβάσεις», δράσεις χρήσεις, ενέργειες. Έτσι χαρακτηρίζονται οι προστατευόμενες περιοχές.\nΓια τη συγκεκριμένη περιοχή υπάρχει αυτή τη στιγμή θεσμοθετημένος ο πυρήνας του Εθνικού Δρυμού Παρνασσού με Βασιλικό Διάταγμα του 1938. Είναι ο Δεύτερος στην Ελλάδα μετά τον Όλυμπο που θεσμοθετήθηκε και τροποποιήθηκε εν μέρει με Βασιλικό Διαταγμα του 1939. Είναι μια έκταση περί τα 38. 000 στρέμματα η οποία ακουμπά σε τρεις νομούς, κυρίως στους Νομούς Βοιωτίας και Φωκίδας και δευτερευόντως στο νομό Φθιώτιδας. Όσον αφορά την περιμετρική ζώνη δεν είναι ξεκαθαρισμένη καθώς υπάρχει μια αναφορά στα Βασιλικά Διατάγματα όπου μιλά για την ευρύτερη περιοχή της πρώην επαρχίας Παρνασσίδος που φτάνει μέχρι και την Ιτέα. Η Διαδικασία που έρχεται είναι η θεσμοθέτηση της προστατευόμενης περιοχής με την ονομασία Εθνικός Δρυμός Παρνασσού και θα περιλαμβάνει αυτές τις δυο ζώνες με ειδική μελέτη, προαπαιτούμενη για τη χωροθέτηση και τη περιγραφή των ορίων της μιας ζώνης με την άλλη, με τις συγκεκριμένες χρήσεις.\nΜετά την ειδική μελέτη έρχεται η διαδικασία της ΚΥΑ - κατά την άποψή μου Προεδρικού Διατάγματος - σύμφωνα με τη Νομοθεσία όπου περιγράφει τα όρια των εκτάσεων αυτών και τις επιτρεπτές ενέργειες. Είναι μια διαδικασία που ξεκίνησε από παλιά. Υπήρχε ένα άλλο σχέδιο κατά το παρελθόν και υπάρχει σήμερα ένα σχέδιο που δόθηκε για γνωμοδότηση των Νομαρχιακών Συμβουλίων μέσα στο καλοκαίρι του 2009, όπου αυτά που αποτυπώνει είναι διαφορετικά σε σχέση με το προηγούμενο σχέδιο. Με την έννοια αυτή δεν έχει τελειώσει τίποτα.\nΤο θέμα τέθηκε στο 1ο Δ. Σ. του Φορέα και πάρθηκε απόφαση - η οποία θα αποσταλεί και στην πολιτική ηγεσία - σύμφωνα με την οποία η θεσμοθέτηση πρέπει να τελειώνει και να ξεκαθαρίσει γρήγορα με τη σωστή διαδικασία και να έχει κριτήρια, σε σχέση με τις περιοχές που θα εντάξει ή όχι. Δεν μπορεί να είναι στον αέρα, να είναι αντικρουόμενη. Δεν μπορεί να αποφασίζει για μια περιοχή ότι είναι εκτός με κάποια γεωμορφολογικά κριτήρια και χαρακτηριστικά, σε άλλο σημείο με τα ίδια χαρακτηριστικά να είναι εντός. Ή να προβλέπει δράσεις που έρχονται σε σύγκρουση με άλλο νομοθετημένο πλαίσιο, με νόμιμες δραστηριότητες των κατοίκων κλπ. Αυτό δεν μπορεί να γίνει. Από τη στιγμή που συμβαίνει θα υπάρχουν και κοινωνικές εντάσεις, δικαιολογημένες. Άρα, η οριοθέτηση αυτών των περιοχών θα πρέπει να ακολουθεί κάποια κριτήρια, κριτήρια που προβλέπονται από τη Νομοθεσία, κριτήρια που προκύπτουν μέσα από την Ειδική Περιβαλλοντική Μελέτη, κριτήρια των Διεθνών Συμβάσεων και Κανονισμών που η Ελλάδα έχει αποδεχθεί και έχει εντάξει στο θεσμικό της πλαίσιο, τις παλαιότερες προτάσεις των τοπικών κοινωνιών και έχουν βγει στη διαβούλευση περιγράφοντας τα προβλήματα, τις κοινωνικές διεργασίες που υπάρχουν, τις νόμιμες δραστηριότητες και βεβαίως θα πρέπει να τηρεί το νόμιμο θεσμικό πλαίσιο που ακολουθεί η Ελλάδα.\nΜε την ευκαιρία να πω ότι θα πρέπει το Θεσμικό πλαίσιο να κωδικοποιηθεί και να πάψει αυτό το αλαλούμ όπου το ένα συγκρούεται με το άλλο και να γίνει ξεκάθαρο - προς όλους όσους δρουν εκεί αλλά και σε μας που θα κληθούμε να το διαχειριστούμε - ότι είναι σαφές, ότι είναι δίκαιο, ότι έχει γίνει με κριτήρια διάφανα και αποδίδει κοινωνική δικαιοσύνη σε όλες τις περιπτώσεις ώστε να πειστούν όλοι για την αναγκαιότητα ύπαρξής του. Δεν μπορεί να ισχύει το «όχι» από τη μια πλευρά και το «ναι» από την άλλη, αυτά δεν γίνονται. Όπου πήγαν να εφαρμοστούν με τέτοιο τρόπο πυροδοτήθηκαν κοινωνικές εντάσεις και δικαιολογημένα.\nΑπό τη δική μας πλευρά βάζουμε τα πράγματα στη σωστή τους διάσταση ώστε να μην υπάρχουν οι ανησυχίες που μου μεταφέρετε, ώστε όλοι οι κάτοικοι και οι πολίτες να πειστούν για αυτό και μόνο όταν πειστούν θα αγκαλιάσουν αυτό το εγχείρημα και θα βοηθήσουν προκειμένου να πετύχουμε.\nΠιστεύω εγώ αλλά και όλα τα μέλη του Δ. Σ. ότι αυτά τα εγχειρήματα αν δεν αγκαλιαστούν από τις τοπικές κοινωνίες δεν έχουν πολλά περιθώρια επιτυχίας σε αυτά που θα κληθούν να εφαρμόσουν. Μόνο όταν οι κανόνες έχουν αποκωδικοποιηθεί, έχουν εξηγηθεί και έχουν πειστεί όλοι για την αναγκαιότητα για την προστασία του περιβάλλοντος και τα οφέλη που θα προκύψουν για το περιβάλλον και τους κατοίκους των περιοχών, μπορεί να πετύχει χωρίς αμφιβολία.\nΠρος τους ανησυχούντες να πω ότι δεν πρέπει να υπάρχει λόγος ανησυχίας διότι όλα θα γίνουν με πλήρη διαφάνεια. Από την πλευρά μου δεσμεύομαι να διασφαλίσω τη διαφάνεια και τη συμμετοχή των θεσμοθετημένων φορέων και εκπροσώπων σε αυτή τη διαδικασία όπως και σε κάθε άλλη διαδικασία θα ξεκινήσουμε για την προστατευόμενη περιοχή του Εθνικού Δρυμού Παρνασσού.\nΠηγή: Εφημερίδα Παρνασσός, τεύχος 30\nΤο άρθρο το βρήκαμε στο Parnassos.co.nr\nστις 4/12/2010 1 σχόλιο:\nΗ τρίτη συνάντησή στην παραλία της Χιλιαδούς, του Ιππικού Αθλητικού Πολιτιστικού Συλλόγου Ναυπακτίας και Δωρίδας\nΣτις 12 το μεσημέρι, ξεκίνησε η παρέλαση των αλόγων και των αμαξών ,που έκλεψαν το θερμό χειροκρότημα των ... παρευρισκομένων.\nΕτικέτες Αθλητικά, Ευπάλιο, Τουρισμός\nΕπιθυμία και στόχος μας είναι να εκπροσωπηθούν όλες οι απόψεις και προσεγγίσεις επί του θέματος σε μια συνάντηση ουσιαστική... και πλούσια σε προβληματισμό.\nΕτικέτες ανεμογεννήτριες, ΣΥΡΙΖΑ Φωκίδας\nΣΧΕΔΙΟ "KΑΛΛΙΚΡΑΤΗΣ': ΤΟ ΠΡΟΣΧΕΔΙΟ ΤΟΥ ΥΠ. ΕΣΩΤΕΡΙΚΩΝ\nΣε 298 σελίδες (που μαζί με το χωροταξικό αναμένεται να φτάσουν τις 400) χωρισμένες σε 12 μέρη και 16 επιμέρους κεφάλαια αποτυπώνεται το σχέδιο «Καλλικράτης» , που στάλθηκε το Σάββατο από το ΥΠΕΣ σε ΚΕΔΚΕ και ΕΝΑΕ, προκειμένου να γίνουν οι τελικές παρατηρήσεις και το οριστικό κείμενο να παρουσιαστεί στο υπουργικό συμβούλιο την Τρίτη 20 Απριλίου και να τεθεί σε διαβούλευση, ώστε αρχές Μαίου να κατατεθεί στη Βουλή.(για να διαβάσετε σχετικό ρεπορτάζ http://www.aftodioikisi.gr/controlItem.aspx?id=6286 )\n- Τα τοπικά διαμερίσματα μετονομάζονται σε τοπικές κοινότητες εφόσον έχουν πληθυσμό έως και 2000 κατοίκους, και σε δημοτικές κοινότητες εφόσον έχουν πληθυσμό μεγαλύτερο από 2.000 κατοίκους. Δημοτική κοινότητα συγκροτούν τα τοπικά νησιωτικά διαμερίσματα που έχουν πληθυσμό άνω των χιλίων (1.000) κατοίκων, αλλά και ανεξαρτήτως πληθυσμού πρώην κοινότητες που εκτείνονται σε όλη την περιφέρεια του νησιού και δεν αποτελούν δήμο. Αυτό σημαίνει ότι μικρά ... νησιά όπως για παράδειγμα τα Αντικύθηρα στη νομαρχία Πειραιά θα αποτελέσουν ένα δήμο με γειτονικά (στην συγκεκριμένη περίπτωση τα Κύθηρα). (άρθρο 2)\nστις 4/12/2010 2 σχόλια:\nΑΞΙΟΛΟΓΗ ΕΜΦΑΝΙΣΗ ΤΩΝ ΑΘΛΗΤΩΝ ΤΗΣ Ε.ΣΚ. ΑΜΦΙΣΣΑΣ Σ...\nΣυνέντευξη του κ. Ιωάννη Γρίβα, προέδρου του Φορέα...\nΗ τρίτη συνάντησή στην παραλία της Χιλιαδούς, του...\nΗ Ελληνική Εταιρεία Εθνοφαρμακολογίας στην Ναύπακτ...\nΟ Μαριος Ζέρβας κρατείται και 4η εβδομάδα στις φυλ...


Τα νέα μεγάλα πυρηνικά όπλα του Putin - Geopolitics & Daily News\nΣτα λόγια του Putin, μπορεί κανείς να ακούσει την ηχώ του Αμερικανού προέδρου Donald Trump, ο οποίος στις 12 Φεβρουαρίου δήλωσε: οι ΗΠΑ εκσυγχρονίζονται και “δημιουργούν μια ολοκαίνουρια πυρηνική δύναμη”, που απέχει πολύ από οποιονδήποτε άλλο.\nΕδώ βρίσκεται ο Putin: “κανένας στον κόσμο δεν έχει κάτι τέτοιο”, δήλωσε, αναφερόμενος στο νέο πυρηνικό πύραυλο. Έχει επίσης καυχηθεί για το υποβρύχιο drone, τροφοδοτούμενο από πυρηνική ενέργεια, με “πολύ μεγάλο” λειτουργικό βάθος (σύμφωνα με την μετάφραση του Associated Press) και μια ταχύτητα δέκα φορές μεγαλύτερη από οποιοδήποτε άλλο πλοίο. Άλλοι νέοι πύραυλοι “είναι αήττητοι”, δήλωσε.\nΤα περισσότερα από τα νέα συστήματα στα οποία αναφέρθηκε, βρίσκονται ακόμη υπό εξέλιξη, και τα περισσότερα είναι γνωστά. Η Αμερικανική Πυρηνική Επισκόπηση 2018 (NPR) που εκδόθηκε τον περασμένο μήνα, αναφέρει ότι η Ρωσία “αναπτύσσει τουλάχιστον δύο νέα διηπειρωτικής εμβέλειας συστήματα, ένα hypersonic όχημα, και μια νέα διηπειρωτική πυρηνική υποβρύχια αυτόνομη τορπίλη”.\nΤώρα, αν πιστέψουμε στα λόγια του Putin, η Μόσχα έχει κάνει ακριβώς αυτό. Καμαρώνοντας για τα νέα στρατηγικά συστήματα, η ικανότητά τους να αποφεύγουν τις αμερικανικές πυραυλικές άμυνες είναι αυτό που φαίνεται ότι θεωρεί σημαντικό ο Putin. Οι ανησυχίες της Ρωσίας για τις αμυντικές πυραυλικές άμυνες είναι πάντα υπερβολικές. Δεν είναι ικανές να αντιμετωπίσουν τη μεγάλη διηπειρωτική βαλλιστική πυραυλική δύναμη της Ρωσίας. Αλλά η Μόσχα δεν πίστεψε ποτέ ότι το αμερικανικό σύστημα πυραυλικής άμυνας σχεδιάζεται μόνο για να προστατεύει έναντι παρόμοιων, νέων πυρηνικών απειλών όπως αυτών που θέτει η Βόρεια Κορέα. Οι Ρώσοι ρίχνουν πολλά ρούβλια για να “χετζάρουν” τα πονταρίσματά τους.\nΕάν δεν ήταν προφανές προηγουμένως, η ομιλία του Putin καταδεικνύει τη σαφή ανάγκη για συνομιλίες σχετικά με τον έλεγχο των εξοπλισμών μεταξύ ΗΠΑ-Ρωσίας, ώστε να αποφευχθεί ο νέος Ψυχρός Πόλεμος να βγει εκτός ελέγχου. “Κανείς δεν μας έχει ακούσει. Μας ακούνε τώρα”, δήλωσε. Ο μαχητικός τόνος του δεν θα παρακινήσει περισσότερο τους Αμερικανούς αξιωματούχους να συζητήσουν με τη Ρωσία για τους περιορισμούς των εξοπλισμών, καθώς θα φαινόταν σαν να υποκύπτουν στον εκβιασμό. Αυτό που θα γίνει μάλλον είναι ότι θα προχωρήσουμε ακόμη πιο στοχευμένα στο να εκσυγχρονίσουμε τα αμερικανικά πυρηνικά συστήματα. ΘΑ εξεταστούν επίσης καινοτόμες άμυνες εναντίον του νέου ρωσικού συστήματος.\nΩστόσο, η πλέον συμφέρουσα από την πλευρά του κόστους άμυνας, θα ήταν μια συμφωνία να μην το εγκαταστήσει καν. Η δυναμική αντίδραση επίθεσης-άμυνας μπορεί εύκολα να βγει εκτός ελέγχου. Οι σκεπτόμενοι φορές χάραξης πολιτικής στη Μόσχα και στην Ουάσιγκτον, πρέπει να αρχίσουν να μιλάνε. Στην πραγματικότητα, η νέα συνθήκη START έχει μια πρόβλεψη για τις δύο πλευρές, να απευθύνουν ερωτήματα όταν θεωρούν ότι ανακύπτει ένα “νέο είδος στρατηγικού όπλου”. Επίσης, η νέα START θα πρέπει να επεκταθεί πέρα από το 2021, και θα πρέπει να προστεθούν νέα μέτρα για να σταματήσουν τα επικίνδυνα συστήματα που παρουσίασε ο Putin.\nPrevious DW: Tα όπλα του Ισλαμικού Κράτους


ΓΙΑΝΝΗΣ ΑΡΒΑΝΙΤΗΣ - Εκπ/κός Π.Ε. Φλώρινας: Αμοιβαίες μεταθέσεις εκπαιδευτικών Π.Ε. που βρίσκονται στη διάθεση των ΠΥΣΠΕ. Του αιρετού Δημήτρη Μπράτη..\nεκπαιδευτικούς που χαρακτηρίζονται υπεράριθμοι (άρθρο 10 παρ 4 του Π.Δ. 50/96 ). Αν ήθελε να εξαιρέσει και άλλες κατηγορίες θα το ανέφερε, επίσης , ρητά.\n*Άρθρο 10 του Π.Δ. 50/96 (Όπως αυτό τροποποιήθηκε με το άρθρο 9 του Π.Δ. 100/97)\nΣε ό,τι με αφορά, ως αιρετός εκπρόσωπος των συναδέλφων μου στο ΚΥΣΠΕ , υποστήριξα και θα συνεχίζω να υποστηρίζω, κόντρα στις εισηγήσεις της διοίκησης , τα δικαιώματα των συναδέλφων που απορρέουν από τη νομοθεσία.\nΥποβολή αιτήσεων για αμοιβαία μετάθεση (Τετάρτη, 11 Απρίλιος 2012)\nΣχετικά με τις αμοιβαίες μεταθέσεις των εκπαιδευτικών της Πρωτοβάθμιας Εκπαίδευσης (05 Απρίλιος 2012)\nΣχετικά με τις αμοιβαίες μεταθέσεις των εκπαιδευτικών της Πρωτοβάθμιας Εκπαίδευσης.Συνεδρίαση ΚΥΣΠΕ την Πέμπτη 2 Ιουνίου 2011 (Κυριακή, 29 Μάιος 2011)\nστις 6/28/2012 09:40:00 μ.μ.


Διασωληνώθηκε ο 65χρονος ταξιτζής στη Λαμία που νόσησε από κορονοϊό - ILARISSA.GR\nΑρχική Νέα Ελλάδα Διασωληνώθηκε ο 65χρονος ταξιτζής στη Λαμία που νόσησε από κορονοϊό\nΔιασωληνώθηκε στην ΜΕΘ covid-19 του Νοσοκομείου Λαμίας ο 65χρονος ταξιτζής που είχε διαγνωσθεί με το νέο κορονοϊό το απόγευμα του Σαββάτου (3/10).\nΑπό την πρώτη στιγμή το περιστατικό χαρακτηρίστηκε ως μέσης βαρύτητας που δεν μπορούσε να νοσηλευτεί στο πέτρινο και εισήχθη στη ΜΕΘ. Μετά από έξι μέρες νοσηλείας στη ΜΕΘ covid-19 και εφόσον δεν παρουσίασε βελτίωση η κατάστασή του, αξιολογήθηκε από τους θεράποντες ιατρούς, για την καλύτερη διαχείριση και ασφάλεια του ασθενή, να διασωληνωθεί και να του χορηγηθεί μηχανική υποστήριξη αναπνοής.\nΠρόκειται, όπως αναφέρει το LamiaReport, για το δεύτερο ασθενή με covid-19 που διασωληνώνεται στο Νοσοκομείο Λαμίας. Το προηγούμενο περιστατικό ήταν ο 85χρονος από τη Λαμία που είχε ασθενήσει μετά από την επιστροφή του από την Αμερική. Αυτός και άλλοι δύο ασθενείς που πέρασαν από τη ΜΕΘ κορονοϊού Λαμίας επέστρεψαν υγιείς στο σπίτι τους.\nΤην ίδια ώρα παραμένουν για νοσηλεία στο πέτρινο τρία ακόμη άτομα των οποίων η κατάστασή τους παραμένει σταθερή.\nΠροηγούμενο άρθροΣτο πεδίο βολής Κρήτης ο Αμερικανός διοικητής της Αντιαεροπορικής Διοίκησης στην Ευρώπη\nΕπόμενο άρθροΠοιος θα κυβερνούσε την Ελλάδα εάν ασθενούσε βαριά ο πρωθυπουργός ή η Πρόεδρος της Δημοκρατίας


Εγκυμονεί κινδύνους η μπασκέτα στο 11ο Δημοτικό Πύργου | Far-West\nΈντονος είναι ο αναβρασμός που επικρατεί, με τις συγχωνεύσεις – μεταφορές σχολικών μονάδων στον Δήμο Πύργου, ειδικά στην πρωτοβάθμια εκπαίδευση.\nΜετά τα παράπονα των γονέων των παιδιών που θα φοιτήσουν στο δημοτικό Πρασίνου, έχουμε αντιδράσεις και για τη μεταφορά του 3ου Νηπιαγωγείου Πύργου από το χώρο που βρίσκεται τώρα, στο κτίριο του 11ου Δημοτικού Σχολείου επί της οδού Ποσειδώνος.\n11ο ΔΗΜΟΤΙΚΟ ΣΧΟΛΕΙΟ ΠΥΡΓΟΥ, 3Ο ΝΗΠΙΑΓΩΓΕΙΟ ΠΥΡΓΟΥ, Δεύτερα Θέματα, Ηλεία, Κίνδυνος, Μαθητές, ΜΠΑΣΚΕΤΑ, παιδιά, Προβλήματα\nΖάκυνθος: 3η πυρκαγιά μικρής έκτασης στις Βολίμες – Άμεσα αντιμετωπίστηκε από τη Πυροσβεστική Υπηρεσία\tΥπόθεση αποκλεισμού της παράταξης Π. Χρονόπολου από τις δημ. εκλογές – Συζητήθηκε η ένσταση, μετά από μήνες η […]


Από το βάθρο του ψεύδους | in.gr\nTAGS: αλέξης τσίπραςβουλήσυμφωνια πρεσπων\nΑπό το βάθρο του ψεύδους\nΤώρα που πλησιάζει το τέλος, σε κάθε απόπειρα ανακεφαλαίωσης, ο κ. Τσίπρας επίμονα θα παραποιεί και θα διαστρέφει.\n12 Ιανουαρίου 2019, 17:43\nΕξακολουθεί να ομιλεί από το βάθος του ψεύδους του. Για τον κ. Τσίπρα ο λόγος. Οπου και αν τοποθετηθεί δημόσια, στο βήμα της Βουλής, σε τηλεοπτική συνέντευξη ή αλλού, η φιλοσοφία της διαστροφής και της παραποίησης είναι ο οδηγός του.\nΤο ψεύδος δεν είναι απλώς μια άρνηση της αλήθειας, είναι μια προσήλωση στη θανάτωσή της.\nΤο ψεύδος ως συνειδητή πολιτική επιλογή θα συνοδεύει, φαίνεται, για πάντα τον κ. Τσίπρα ως ετέρα φύση του. Θα μπορούσε να το επεξεργαστεί ως περιοχή διδασκαλίας. Ετσι εκ του αντιθέτου θα μπορούσε να σταθεί δίπλα στην αλήθεια και να γίνει άθελά του υπερασπιστής της.\nΕπιδιώξαμε τη συναίνεση, συζητήσαμε με τους αρχηγούς, είμαι ανοιχτός σε συζητήσεις, ήταν το πνεύμα της απάντησης του Πρωθυπουργού στην ειδησεογραφική παρατήρηση, στην πρόσφατη συνέντευξή του, ότι δεν εργάστηκε για τη συνεννόηση στο ζήτημα της συνθήκης των Πρεσπών. Και ενώ πρόκειται για πραγματικότητα, ποτέ δεν πρόταξε δηλαδή την ενημέρωση σχετικά και ποτέ δεν έκρινε αναγκαίο να ακούσει την αντιπολίτευση, με άνεση, με αυθάδεια αντίστοιχη, παραποιεί ισχυριζόμενος το αντίθετο.\nΠοια είναι η διαφορά μεταξύ συνεννόησης και της σκηνοθεσίας συνεννόησης; Αυτός που δεν πιστεύει στη συνεννόηση εύκολα προσποιείται, εύκολα μιλάει και εργάζεται για τη σκηνοθεσία της. Αυτό που δεν υπάρχει μπορεί να παρουσιαστεί έτσι ως υπαρκτό.\nΣε κάθε παράσταση ψεύδους του κ. Τσίπρα κρύβεται πάντα και ένας παροξυσμός. Αυτός που υπήρξε ως πολιτικός εκφραστής του «εμείς ή αυτοί» και υπηρέτησε σταθερά τον αυτάρεσκο διχασμό, αυτοπροβάλλεται σε μια συνέντευξη ως εργάτης της συνεννόησης. Ο άνθρωπος που τοποθέτησε τους αντιπάλους του στη θέση του προδότη αυτοθαυμάζεται στην οθόνη ως υπερασπιστής του δημοκρατικού διαλόγου.\nΚαι καθώς τον ακούς να μιλάει για το «πατριωτικό συμφέρον» και άλλα σημαντικά που μοιάζει ευκαιριακά να οικειοποιείται, ενώ τα έχει συνειδητά στο εγγύς παρελθόν υπονομεύσει, αυθόρμητα λες: ακόμη και οι αλήθειες που λέει είναι και αυτές μια στιγμή του ψεύδους του.\nΟ Λευτέρης Κουσούλης είναι επικοινωνιολόγος\nΑνασχηματισμός πριν τον χειμώνα 12 λεπτά πριν


Αν έχετε όρεξη για καλό ποτό και μια περιήγηση σε μοναδικές γαστρονομικές γεύσεις χωρίς να χρειαστεί να δώσετε μια περιουσία, τότε διαβάζετε το σωστό άρθρο. Παρακάτω, συγκεντρώσαμε για εσάς τις souper προσφορές που τρέχουν στη Θεσσαλονίκη σε bars και restaurants, για να απολαμβάνετε διπλά αυτό που θα επιλέξετε. Πάρτε την παρέα σας, εξοπλιστείτε με καλή διάθεση, διαλέξτε τον χώρο που θέλετε και καλή διασκέδαση.\nΚομνηνών 74, Καλαμαριά\nΟι προσφορές στο Marvel είναι δύο: Τις Δευτέρες απολαμβάνετε όλα τα cocktails στην τιμή των 5.50 ευρώ και κάθε Τρίτη και Τετάρτη για τον μήνα Απρίλιο απολαμβάνετε όλα τα κρασιά από το Οινοποιείο Λαντίδη από την Νεμέα στα 4 ευρώ το ποτήρι και στα 20 ευρώ το μπουκάλι. Κάθε μήνα η προσφορά μεταφέρεται σε διαφορετικό οινοποιείο.\nΟι Τετάρτες για τους φίλους του κρασιού οδηγούν στο The Prince Barsserie. Απολαύστε τη φιάλη της αρεσκείας σας, διαλέγοντας από μία πλούσια λίστα οίνου, που ξεπερνάει τις 35 ετικέτες σε ελληνικό και ξένο αμπελώνα και θα σας προσφέρουν μία ακόμη φιάλη δωρεάν. Το προνόμιο ισχύει για όλες τις φιάλες της ιδιαίτερης wine list του.\nΗ Τετάρτη αποτελεί την καταλληλότερη ευκαιρία για να χαλαρώσετε στη μέση της εβδομάδας, με τους δικούς σας ανθρώπους και να σε συνδυάσετε καλή παρέα, κρασί και πεντανόστιμες επιλογές από το εξαιρετικό μενού του The Prince Barsserie. Tο καλύτερο; Εάν δεν θέλετε να ανοίξετε τη δεύτερη φιάλη έχετε τη δυνατότητα να την πάρετε μαζί σας σπίτι και να την αξιοποιήσετε από την άνεση του χώρου σας.\nΕπειδή μια μπύρα ίσον καμιά για τους φανατικούς, κάθε Τετάρτη στην Rehab Pub το βαρέλι Zythos VAP το απολαμβάνετε 1+1. Και οι προσφορές δεν τελειώνουν εδώ, καθώς κάθε Τρίτη όλα τα ουίσκυ και μπερμπον τα απολαμβάνετε με 20% έκπτωση στην αγαπημένη pub.\nΒαλαωρίτου & Καποδιστρίου 9\nΣτο Μπακάλ by Elia Lemoni πετυχαίνετε με 1 σμπάρο 2 μπιρόνια, καθώς απολαμβάνετε καθημερινά το αγαπημένο σας ποτό 1+1 δώρο!\nPax στην Καλαποθάκη\nΚαλαποθάκη & Βενιζέλου 8, Kέντρο\nΜε κάθε αγορά Burger 170gr., παίρνετε το 2ο δωρεάν! Καλά διαβάσατε. Κάθε Τρίτη έρχεστε στα Pax στην Καλαποθάκη και απολαμβάνετε 1+1 Burger 170gr.\nΒαζελώνος 29 – Καλαμαριά\nΚάθε Τρίτη, για κατανάλωση στο σαλόνι, έχετε 20% έκπτωση σε αυτό που θα επιλέξετε να δοκιμάσετε και κάθε Τετάρτη, για κατανάλωση στο σαλόνι, θα πάρετε 4 πιάτα και 2 ποτήρια κρασί και θα πληρώσετε μόνο 21 ευρώ!\nΤο Food Festival για άλλη μια χρονιά μάς δίνει την ευκαιρία να απολαύσουμε μενού των 10€ κατ’ άτομο κάθε Τρίτη, σε συνεργαζόμενα εστιατόρια της Θεσσαλονίκης. Ένας θεσμός που, πλέον, μας δίνει την ευκαιρία για μια γευστική περιήγηση στις κουζίνες της πόλης.\nTo biscotto thessaloniki σάς προσκαλεί στη Σαρακοστιανή Κουζίνα, μία γαστρονομική εμπειρία για την περίοδο της Σαρακοστής, όπου μπορείτε να απολαμβάνετε διαμορφωμένα μενού σε προνομιακή τιμή σε επιλεγμένα εστιατόρια.


Αντι Ρίνε: "Δεν επιτρέπουμε να μας εκβιάζει η Ελλάδα" - Νέα Κρήτη\nΑντι Ρίνε: "Δεν επιτρέπουμε να μας εκβιάζει η Ελλάδα"\nΗμερομηνία δημοσίευσης: 05/04/2015, 21:16\nΤελευταία ενημέρωση: 05/04/2015, 21:20\n«Δεν επιτρέπουμε να μας εκβιάζει η Ελλάδα», δηλώνει ο υπουργός Οικονομικών της Φινλανδίας, Άντι Ρίνε, στην "Frankfurter Allgemeine Zeitung". «Οι αποφάσεις είναι ξεκάθαρες και η Ελλάδα θα λάβει επιπλέον χρήματα μόνο όταν οι μεταρρυθμίσεις δεν έχουν απλώς αποφασιστεί αλλά και υλοποιηθεί» και επισημαίνει ότι η Αθήνα έχει περιθώριο ως το τέλος Απριλίου.\n«Η αποδέσμευση των δανείων απαιτεί ομόφωνη απόφαση του Eurogroup και η Φινλανδία θα δώσει τη συγκατάθεσή της μόνο εάν έχουν εκπληρωθεί οι όροι. Αυτό ισχύει ανεξαρτήτως του κόμματος στο οποίο θα ανήκει ο υπουργός Οικονομικών» διευκρινίζει ο κ. Ρίνε, καθώς στη χώρα του διεξάγονται εκλογές στις 19 Απριλίου, όπως αναφέρει το ethnos.gr.\nΟ Φινλανδός υπουργός Οικονομικών εξέφρασε ακόμη την ικανοποίησή του για το γεγονός ότι η Φινλανδία έχει εξασφαλίσει εγγυήσεις για τη δανειακή βοήθεια προς την Ελλάδα, αναφερόμενος στην κατάθεση από το 2011, σε ειδικό λογαριασμό, 930 εκατομμυρίων ευρώ.


«Μεσημέρι με τον Γιώργο Λιάγκα»: Είναι επίσημο! Θα κάνει πρεμιέρα την...\n«Μεσημέρι με τον Γιώργο Λιάγκα»: Είναι επίσημο! Θα κάνει πρεμιέρα την…\n7-09-2019 - 20:52μμ\nΟ Γιώργος Λιάγκας επιστρέφει στην τηλεόραση αυτή την εβδομάδα. Ο ΣΚΑΪ εξέδωσε ανακοίνωση για την πρεμιέρα που αναφέρει:\n«Εκείνος, ευθύς, αιχμηρός και ασυμβίβαστος.\nΓιατί στην απόλυτη infotainment εκπομπή, μέσα σ’ ένα δίωρο χωρούν όλα!»


Ομάδες δραματοθεραπείας για εγκύους | babyzone.gr\nΑρχική > Νέα - ανακοινώσεις > Ομάδες δραματοθεραπείας για εγκύους\nΟμάδες δραματοθεραπείας για εγκύους\nTo ταξίδι προς τη μητρότητα αποτελεί ένα συναρπαστικό και μοναδικό γεγονός για κάθε γυναίκα. Οι αλλαγές οι οποίες συντελούνται σε προσωπικό αλλά και σε κοινωνικό επίπεδο είναι τόσο έντονες που οδηγούν τη μέλλουσα μητέρα στο να επαναπροσδιορίσει σημαντικές πλευρές της ζωής της όπως είναι οι σχέσεις της με τους άλλους και ο τρόπος ζωής της.\nΗ νέα πραγματικότητα η οποία συνοδεύεται από πλήθος συναισθηματικών αλλαγών είναι ένα ταξίδι προς το άγνωστο για τις περισσότερες γυναίκες ιδιαίτερα για όσες βιώνουν την εγκυμοσύνη για πρώτη φορά. Συναισθήματα και σκέψεις θετικά και αρνητικά τα οποία εναλλάσσονται μεταξύ τους, μπορούν να εντείνουν τις ανησυχίες και το φόβο για διάφορες άγνωστες καταστάσεις όπως είναι ο τοκετός, οι νέοι ρόλοι μέσα στην οικογένεια και η απόκτηση μιας νέας ταυτότητας.\nΟι ομάδες δραματοθεραπείας για εγκύους στοχεύουν στην επεξεργασία όλων αυτών των ζητημάτων και στη δημιουργία ενός ασφαλούς περάσματος στη νέα κατάσταση μέσα από το μοίρασμα εμπειριών και τη συμμετοχή σε δράσεις ειδικά προσαρμοσμένες για γυναίκες σε εγκυμοσύνη. Τα εργαλεία που χρησιμοποιούνται αφορούν σε μεθόδους δανεισμένες από τις τέχνες όπως είναι το παίξιμο ρόλων, η αφήγηση ιστοριών και μύθων, η κίνηση και ο χορός.\nΓια περισσότερες πληροφορίες και δηλώσεις συμμετοχής μπορείτε να απευθύνεστε στη συντονίστρια των ομάδων:\nΑφροδίτη Φουτρή-Δραματοθεραπεύτρια, Κοινωνιολόγος\nΤηλ.6973826821, e-mail: afroditifoutri@dramatherapist.gr\nΧώρος πραγματοποίησης: Κέντρο Μητρότητας «Εμμέλεια»\nΧαλκαίων 21, Θεσσαλονίκη


Forzajuve.gr: Αλέγκρι: Ο Μπερναρντέσκι έκανε μια επαγγελματική επιλογή, δεν... το έσκασε από την Φλωρεντία\nΑλέγκρι: Ο Μπερναρντέσκι έκανε μια επαγγελματική επιλογή, δεν... το έσκασε από την Φλωρεντία\nΤην καθιερωμένη συνέντευξη Τύπου ενόψει του αυριανού ματς με την Φιορεντίνα παραχώρησε ο Μασιμιλιάνο Αλέγκρι.\nΓια το ματς με την Φιορεντίνα: «Για εμάς είναι σημαντικό ματς για τους τρεις βαθμούς, για αυτούς είναι το παιχνίδι της χρονιάς λόγω της αντιπαλότητας. Πέρυσι χάσαμε εκεί, θα είναι δύσκολο επομένως, κόντρα σε μια ομάδα νεανική και ποιοτική, η οποία είναι 2η στο πρωτάθλημα σε τελικές εντός εστίας. Από εκεί και πέρα, υπάρχει και ο Κιέζα, ο οποίος είναι πολύ καλός. Πρέπει να κάνουμε μια σοβαρή εμφάνιση και μετά θα ξεκουραστούμε και θα σκεφτούμε την Τότεναμ».\nΓια την 11άδα: «Υπάρχει η πιθανότητα να παίξει ο Μαρκίζιο, ο οποίος έπαιξε και την περασμένη Κυριακή. Δεν ξέρω αν θα αλλάξω σύστημα, θα δούμε. Δεν είναι κατάσταση έκτακτης ανάγκης πάντως. Εκτός είναι οι Κουαδράδο, Ντιμπάλα, Ματουιντί και Χέβεντες, έχω επομένως αρκετούς ποδοσφαιριστές για να παίξουμε ένα ματς. Για την αντικατάσταση του Ματουιντί έχω σκεφτεί διάφορες λύσεις. Εχω σκεφτεί τον Ασαμόα, αλλά είναι καιρός που δεν παίζει σε αυτή τη θέση. Μαρκίζιο, Στουράρο ή Μπετανκούρ μπορούν να παίξουν στη θέση του Μπλες, αλλιώς μπορούμε να αλλάξουμε σύστημα και να παίξουμε με δύο στο κέντρο. Εχω ένα δίλλημα και για την δεξιά πλευρά της άμυνας, ανάμεσα σε Λιχτστάινερ και Ντε Σίλιο. Μάλλον θα παίξει ο Στέφαν».\nΓια τον Μπερναρντέσκι που επιστρέφει ως αντίπαλος στη Φλωρεντία: «Ο Ντάγκλας Κόστα είναι έτοιμος αλλά αύριο θα είναι βασικός ο Μπερναρντέσκι, επειδή είναι σωστό να παίξει αυτός. Εκανε μια επαγγελματική επιλογή το καλοκαίρι, δεν... το έσκασε από την Φλωρεντία. Θα τον αποδοκιμάζουν συνεχώς αύριο επειδή είναι παίκτης της Γιουβέντους, αλλά είναι ήρεμος. Θα είναι ένα ιδιαίτερο παιχνίδι για αυτόν αλλά είναι έτοιμος να το αντιμετωπίσει».\nΓια το γεγονός ότι αύριο συμπληρώνει 200 ματς στον πάγκο της Γιουβέντους: «Είμαι χαρούμενος για τα αποτελέσματα που μου έχουν χαρίσει οι παίκτες μου σε αυτά τα 3,5 χρόνια, είμαι χαρούμενος για τη δουλειά με τη διοίκηση. Ελπίζω να συμπληρώσω πολύ μεγαλύτερο αριθμό αγώνων στον πάγκο της Γιούβε αλλά αυτό εξαρτάται από τα αποτελέσματα. Τώρα μπαίνουμε στην πιο... ζωντανή περίοδο της σεζόν, με τα ματς που κρίνουν πολλά. Στο πρωτάθλημα όχι άμεσα, γιατί μετά το αυριανό παιχνίδι θα απομένουν άλλα 14, αλλά ακολουθεί η Τότεναμ και έχουμε και την ρεβάνς με την Αταλάντα στο κύπελλο. Πρέπει να ζήσουμε με ενθουσιασμό αυτή την περίοδο, γνωρίζοντας ότι έχουμε όλα όσα χρειαζόμαστε για να τα πάμε καλά».\nΓια τη δήλωση του Μαουρίτσιο Σάρι ότι η Serie A είναι όπως η Bundesliga, με τη Γιουβέντους στον ρόλο της Μπάγερν: «Δεν νομίζω. Υπάρχει μια ωραία μονομαχία με τη Νάπολι και αξίζουν συγχαρητήρια στον Σάρι γιατί έχει οδηγήσει τη Νάπολι σε αυτό το επίπεδο. Μάχονται με τη Γιουβέντους που νικάει για έξι συνεχόμενα χρόνια. Ο Σάρι ήταν πολύ καλός στο να δώσει στην ομάδα του ένα ευχάριστο τρόπο παιχνιδιού. Τώρα η Νάπολι είναι απολύτως συγκεντρωμένη στο πρωτάθλημα, αφού αποκλείστηκε από Champions League και κύπελλο, ενώ εμείς πρέπει να παλέψουμε με τους εαυτούς μας για να φτάσουμε στο 7ο σερί πρωτάθλημα, το οποίο θα είναι ασύλληπτο, κάτι πραγματικά απίστευτο».\nΓια την εξέλιξη του Ιγκουαΐν: «Είναι ένας εκπληκτικός ποδοσφαιριστής, ο οποίος έχει βελτιωθεί και σε πνευματικό επίπεδο. Τώρα είναι πια ένα σημείο αναφοράς για τους συμπαίκτες του. Πρέπει να είναι παράδειγμα προς μίμηση και είναι. Ακόμη κι όταν δεν έπαιζε, ήταν πάντα διαθέσιμος για όλα. Εβαλε την ομάδα πάνω από τους προσωπικούς του στόχους, είναι εκπληκτικός. Και είναι και σε πολύ καλή φόρμα αυτή την στιγμή».


Πηγάδι του Προφήτη Ηλία - Mount Hymettos, Attica - The eastern slopes\nΠηγάδι του Προφήτη Ηλία\nΟ καθηγητής Σπύρος Λέκκας μελέτησε το πηγάδι του Προφήτη Ηλία και δημοσίευσε τα ευρήματα του στην «Αρχαιογνωσία» (1).\nΟ Σπύρος Λέκκας σημειώνει :\nΟ προφήτης Ηλίας είναι ένας ορεινός όγκος που καλύπτεται από μάρμαρα, αλλά η περιοχή των ναών αποτελεί ένα μικρό τεκτονικό βύθισμα όπου έχουν διατηρηθεί μικρής έκτασης μεταλπικά ιζήματα. Επιφανειακά το βύθισμα αυτό καλύπτεται από αλλουβιακές προσχώσεις μικρού πάχους ενώ κάτω από αυτές απαντούν ψαμμίτες των οποίων το μεγαλύτερο πάχος δεν πρέπει να υπερβαίνει τα 15 – 20 μ…\nΜέσα στα μεταλπικά ιζήματα του τεκτονικού βυθίσματος δημιουργείται τοπικός μικρής δυναμικότητας υδροφόρος ορίζοντας τον οποίον γνώριζαν πολύ καλά οι κατασκευαστές του φρέατος και ιδιαίτερα γνώριζαν ότι αν το πηγάδι συναντούσε στο βάθος τα μάρμαρα δεν θα συγκρατούσε νερό γιατί το νερό μέσω των διερρηγμένων μαρμάρων θα έφθανε στη στάθμη της θάλασσας …\nΟ Σπύρος Λέκκας σημειώνει επίσης κάποια ενδιαφέροντα κατασκευαστικά στοιχεία για το πηγάδι. Ειδικότερα\nΤα τοιχώματα του φρέατος στα ανώτερα στρώματα στηρίζονται με ασύνδετη λιθορριπή. Πρέπει να σημειωθεί η παρουσία στοάς, η οποία έχει μήκος μεγαλύτερο των 30 μ. πλάτους 0.8 μ και ύψος 1.8μ. Η στοά είναι χτισμένη καθ’ όλο το μήκος της. Σήμερα η στοά βρίσκεται στην ακόρεστη ζώνη, περί τα 50 εκ. πάνω από τη στάθμη του νερού…\nΣχηματική τομή του φρέατος «Προφήτης Ηλίας»\n(1) Σπύρος Λέκκας, «Οι υδρογεωλογικές γνώσεις των αρχαίων όπως συμπεραίνονται από τα αρχαία φρέατα ανατολικά του Υμηττού». Αρχαιογνωσία τόμος 11, 2001 – 2002, Αθήνα 2002.


Ισχυρός σεισμός στο Εκουαδόρ 6 Ρίχτερ - SAHIEL - Ενημέρωση με άλλο μάτι!\nΑΡΧΙΚΗ ΔΙΕΘΝΗ Ισχυρός σεισμός στο Εκουαδόρ 6 Ρίχτερ\nΙσχυρός σεισμός στο Εκουαδόρ 6 Ρίχτερ\nSahiel 4/22/2016 ΔΙΕΘΝΗ\nΝέος ισχυρός σεισμός 6 Ρίχτερ χτύπησε και σήμερα τον Ισημερινό μετά τα 7,8 Ρίχτερ που οδήγησαν στο θάνατο 587 άτομα.\nΟ σημερινός σεισμός είχε επίκεντρο 213 χλμ δυτικά της πόλης Quito και είχε εστιακό βάθος 30 χλμ σύμφωνα με το Ευρωπαϊκό Σεισμολογικό Ινστιτούτο. Μέχρι στιγμής δεν υπάρχουν αναφορές για νέες ζημιές, ούτε προειδοποίηση για τσουνάμι.\n«Να έχετε δύναμη» έγραψε στο Twitter ο πρόεδρος του Εκουαδόρ Ραφαέλ Κορέα. «Προσπαθούμε να επιβιώσουμε. Χρειαζόμαστε φαγητό» είπε ο 65χρονος δικηγόρος Galo Garcia που περίμενε στην ουρά για να προμηθευτεί νερό στο παραλιακό χωριό San Jacinto. «Τα καταστήματα άδειασαν. Τρώμε τα λαχανικά που καλλιεργούμε» προσθέτει.\nΣκηνές έχουν στηθεί κοντά σε στάδια και αεροδρόμια για 25.000 κατοίκους που εγκατέλειψαν τα σπίτια τους, αν και η επιχείρηση έγινε με δυσκολία εξαιτίας των κατεστραμμένων δρόμων, ανέφερε το Reuters.\nΙσχυρός σεισμός στο Εκουαδόρ 6 Ρίχτερ Reviewed by Sahiel on 4/22/2016 Rating: 5


Manolis Patiniotis | Digital Landscapes | Page 2\nPosted on 19/12/2020 by Manolis Patiniotis\nΗ ΕΛΕΥΣΗ κάθε καινούργιας μέρας πλημμυρίζει τον κόσμο με φως. Ηλιόλουστη ή συννεφιασμένη, ζεστή ή κρύα, πολύβουη ή σιωπηλή, κάθε μέρα μάς επιστρέφει αυτό που μας στέρησε η αναχώρηση της προηγούμενης: Έναν κατακλυσμό από φωτεινές ακτίνες που αντανακλώνται σε όλες τις επιφάνειες χαρίζοντας χρώμα και ευκρίνεια στα πράγματα. Το φως μειώνει τον φόβο και τη μοναξιά. Διευκολύνει την επικοινωνία, δημιουργεί την αίσθηση της ασφάλειας και ενθαρρύνει τη δημιουργικότητα.\nΥπάρχει σκοτάδι μέσα στο φως, όμως. Η ευφορία της φωταύγειας δεν μας αφήνει να το σκεφτούμε, αλλά μεγάλο μέρος του κόσμου παραμένει στο σκοτάδι ακόμα και στη μέση της μέρας. Το άλλο μισό της Γης, θα πείτε. Η μέρα ποτέ δεν λάμπει πάνω σε όλο τον κόσμο ταυτόχρονα – το φως και το σκοτάδι συνυπάρχουν συμπληρωματικά, το γιν και το γιανγκ. Όμως, δεν πρόκειται γι’ αυτό. Πρόκειται για τη νύχτα μέσα στη μέρα, για το σκοτάδι που κατοικεί μέσα στο φως. Για ό,τι παραμένει κλειστό και καλυμμένο ενώ το περίβλημά του λούζεται στις ακτίνες του Ήλιου.\nΔεν θα ήταν υπερβολή να ισχυριστούμε ότι το μεγαλύτερο μέρος των πραγμάτων παραμένει διαρκώς στο σκοτάδι, ανεξάρτητα από τον κύκλο της μέρας και της νύχτας. Τα όμορφα τακτοποιημένα τρόφιμα δεν είναι το πολύχρωμο υπερθέαμα που ατενίζουμε ικανοποιημένοι όταν ανοίγουμε το ψυγείο μας, αλλά οι άψυχες μορφές που περνούν τον περισσότερο χρόνο τους στο σκοτεινό, σιωπηλό και κρύο εσωτερικό μιας μηχανής συντήρησης. Οι σελίδες δισεκατομμυρίων βιβλίων δεν εκπέμπουν κανένα μήνυμα όσο αυτά παραμένουν κλειστά· είναι άψυχοι όγκοι τυπωμένου χαρτιού που περνούν τον χρόνο τους προσδοκώντας ένα βλέμμα να τις ζωογονήσει μέσω μιας στιγμιαίας πράξης επικοινωνίας. Στο εσωτερικό των μηχανών συνωστίζονται άπειροι μικροσκοπικοί μηχανικοί εργάτες, οι οποίοι δουλεύουν ακατάπαυστα κάθιδροι, όπως οι αόρατοι σκλάβοι στα κάτεργα των πλοίων που κινούσαν τον κόσμο χωρίς ποτέ να φανερώνονται για να μη διαρρήξουν το περίβλημα της αστικής ευπρέπειας.\nΤο σκοτάδι είναι παντού και διαρκώς. Το κουβαλάμε πάνω μας. Το σώμα μας ζει στο σκοτάδι το μεγαλύτερο μέρος της ζωής μας. Τυλιγμένο σε υφάσματα για να προστατευτεί από τα στοιχεία της φύσης, αλλά κυρίως από το βλέμμα των άλλων, αφήνει να φανούν μόνο τα μέλη που δικαιούνται να συμμετάσχουν σε καθωσπρέπει επικοινωνιακές ανταλλαγές με τα αντίστοιχα μέλη των άλλων σωμάτων. Συσκευασμένο σε κομψά (ή casual) περιτυλίγματα που αναλαμβάνουν να συμβολίσουν και να μεταβιβάσουν τις πληροφορίες που το ίδιο αδυνατεί να εκφράσει, περιορίζει όλη την επικοινωνιακή εκφραστικότητά του στο κεφάλι. Ολόκληρο το σώμα ζει στο σκοτάδι διοχετεύοντας το μεγαλύτερο μέρος της εκφραστικότητας στα μάτια και στο στόμα. Μέχρι πρόσφατα. Γιατί τώρα ντύσαμε με σκοτάδι και το χαμόγελό μας.\nΔημοσιεύτηκε στο Πρίσμα αρ. 99, στις 19 Δεκεμβρίου 2020.\nPosted in Anthropology\t| Tagged body, book, communication, machines\nPosted on 05/12/2020 by Manolis Patiniotis\nΤΙ ΕΙΝΑΙ Η ΑΣΘΕΝΕΙΑ; Ασθένεια είναι όταν δεν είμαστε καλά, άρα η απουσία υγείας. Μπορούμε, συνεπώς, να θεωρήσουμε ότι υπάρχει μια γραμμή που χωρίζει την υγεία από την ασθένεια και όταν περνάμε αυτή τη γραμμή προς τη μία ή προς την άλλη κατεύθυνση νοσούμε ή αναρρώνουμε. Άρα, οι άνθρωποι χωρίζονται σε υγιείς και ασθενείς, ανάλογα με το πού βρίσκονται σε σχέση με αυτή τη γραμμή. Και η μέριμνα της κοινωνίας συνίσταται στην χορήγηση της κατάλληλης θεραπευτικής αγωγής που θα επιτρέψει στους νοσούντες να αναρρώσουν, αλλά και στην λήψη των κατάλληλων μέτρων που θα επιτρέψουν στους υγιείς να διατηρήσουν την υγεία τους. Υπάρχει κοινά αποδεκτός τρόπος να αποφασίσουμε πού ακριβώς βρίσκεται αυτή η γραμμή;\nΗ αλήθεια είναι ότι η απάντηση είναι δύσκολη. Ας αναδιατυπώσουμε την ερώτηση για να την κάνουμε πιο σαφή: Πότε αρχίζει κάποιος να είναι ασθενής και πότε αρχίζει να είναι υγιής; Δυστυχώς, τώρα έγινε ακόμα πιο δύσκολη η απάντηση. Θα μπορούσαμε ίσως να καταφύγουμε στη βοήθεια της βιολογίας. Ένας άνθρωπος αρχίζει να ασθενεί από τη στιγμή που θα δεχθεί στον οργανισμό του έναν παθογόνο οργανισμό. Η παρουσία του παθογόνου οργανισμού σηματοδοτεί την εκδήλωση της ασθένειας. Εδώ, όμως, υπάρχουν δύο προβλήματα. Αφενός, όπως όλοι μάθαμε τον τελευταίο καιρό, η παρουσία του μικροοργανισμού από μόνη της δεν δηλώνει πολλά πράγματα. Απαιτείται να προσδιοριστεί και η συγκέντρωσή του, πράγμα που πολλές περιπτώσεις δεν είναι εύκολο. Αφετέρου, ξέρετε πόσους παθογόνους οργανισμούς έχουμε κάθε στιγμή στο σώμα μας; Τι καθορίζει αν η παρουσία τους θα οδηγήσει στην εκδήλωση ή όχι μιας ασθένειας;\nΈνα πρόσθετο πρόβλημα είναι ότι δεν οφείλονται όλες οι ασθένειες σε παθογόνους οργανισμούς. Οφείλονται και σε δυσλειτουργίες οργάνων, στην υψηλή ή χαμηλή συγκέντρωση συγκεκριμένων ουσιών στο αίμα, στη διαταραχή των νοητικών λειτουργιών. Σε καμία από αυτές τις περιπτώσεις το όριο δεν είναι σαφές. Πότε αρχίζει να δυσλειτουργεί ένα όργανο; Ποιες είναι οι «φυσιολογικές τιμές» των χημικών συγκεντρώσεων; Πότε μια προσωπικότητα αρχίζει να θεωρείται διαταραγμένη; Το όριο δεν μπορεί, ασφαλώς, να προσδιοριστεί με αναγωγή στον μέσο όρο του πληθυσμού, γιατί ο πληθυσμός περιλαμβάνει υγιείς και ασθενείς. Ούτε μπορεί να προσδιοριστεί βάσει των τιμών των υγιών, γιατί κάτι τέτοιο θα σήμαινε ότι ήδη γνωρίζουμε ποιοι είναι υγιείς, άρα ότι γνωρίζουμε το όριο.\nΣοφιστείες; Ίσως… Αυτό που υπονοούν αυτές οι σοφιστείες, όμως, είναι ότι το όριο ανάμεσα σε υγεία και ασθένεια δεν είναι μια γραμμή, αλλά μια περιοχή στην οποία πραγματοποιείται διαρκώς μια εντατική κοινωνική διαπραγμάτευση. Άρα, το ερώτημα δεν είναι ποιο είναι το όριο, αλλά ποια είναι η φύση και ο συσχετισμός των δυνάμεων που κάθε φορά καθορίζουν τι είναι υγιές και τι πάσχον, τι είναι φυσιολογικό και τι αποκλίνον – που κανονικοποιούν, δηλαδή, την ανθρώπινη κατάσταση.\nΔημοσιεύτηκε στο Πρίσμα αρ. 98, στις 5 Δεκεμβρίου 2020.\nImage: Paracelcus von Hohenheim\nPosted in Epistemology, Science policy, STS\t| Tagged body, measurement, Michel Foucault, public health\nPosted on 21/11/2020 by Manolis Patiniotis\nΠΟΥ ΠΑΝΕ οι σκέψεις όταν δεν τις σκεπτόμαστε; Θα πείτε ότι πρόκειται για ρητορικό ερώτημα. Ή, ακόμα χειρότερα, για ένα από εκείνα τα ερωτήματα που μπορούν να διατυπωθούν επειδή το επιτρέπει η γλώσσα, αλλά που δεν έχουν κανένα πραγματικό νόημα – μια από τις κατάρες της φιλοσοφίας, κατά τον Wittgenstein και άλλους. Ωστόσο, σκεφτείτε: Χρησιμοποιούμε εκφράσεις στη γλώσσα μας που δηλώνουν ότι οι σκέψεις είναι κάτι, ότι είναι πράγματα. Λέμε: Πέρασε μια σκέψη από το μυαλό μου· έκανα μια σκέψη· με κατακλύζουν σκέψεις. Επίσης, τις αριθμούμε: Λίγες σκέψεις, μερικές σκέψεις, πολλές σκέψεις. Και, σύμφωνα με τα πιο πρόσφατα γλωσσικά ήθη, τις μοιραζόμαστε: «Θα μοιραστώ μερικές σκέψεις μαζί σας».\nΊσως πρόκειται για τρόπους του λέγειν, που έχουν εδραιωθεί στη γλώσσα, όπως συμβαίνει και με άλλες μεταφορικές αναφορές στη φυσική πραγματικότητα: Το ηλεκτρικό ρεύμα, τη θερμική χωρητικότητα, το κρύο που μπαίνει από το ανοικτό παράθυρο. Η αλήθεια όμως είναι ότι δεν πρόκειται για μεταφορές. Στην ιστορία της φιλοσοφίας, το συγκεκριμένο ερώτημα έχει αποτελέσει αντικείμενο συστηματικού στοχασμού. Στη φιλοσοφία του Σπινόζα, ο ανθρώπινος νους μπορεί να γνωρίσει δύο από τα άπειρα κατηγορήματα της υπόστασης κι αυτά είναι η σκέψη και η έκταση. Αν στην έκταση υπάρχουν αντικείμενα, στη σκέψη υπάρχουν ιδέες – νοητικά αντικείμενα που είναι ένας από τους δυνατούς τρόπους ύπαρξης των πραγμάτων.\nΑνθρωπολογικά μιλώντας είναι ακόμα πιο δύσκολο να συλλάβουμε τη σκέψη. Σκεφτείτε: Η σκέψη είναι μια φωνή που ακούγεται μέσα στο κεφάλι μας. Χρησιμοποιεί λέξεις και παράγει δομημένο λόγο. Και, το σπουδαιότερο, μιλάει τη γλώσσα μας. Μάλιστα, αν αφομοιωθούμε σε ένα νέο γλωσσικό περιβάλλον, η σκέψη μας θα αρχίσει σιγά-σιγά να υιοθετεί τη νέα γλώσσα. Γιατί άραγε; Από ποιους περιμένει να ακουστεί και να γίνει κατανοητή; Μήπως σκοπεύει να βγει από το κεφάλι μας και να απευθυνθεί, χωρίς τη δική μας μεσολάβηση, στις σκέψεις των συνομιλητών μας;\nΊσως τελικά όλα αυτά δείχνουν ότι η σκέψη έχει όντως μια εξωτερικότητα ως προς το υποκείμενο που σκέπτεται. Θεωρούμε αυτονόητο ότι οι σκέψεις πηγάζουν από «μέσα μας». Μήπως, όμως, η έδρα της σκέψης δεν ταυτίζεται με το σκεπτόμενο υποκείμενο, αλλά με κάτι ευρύτερο – μια επικράτεια που η σπινοζική αυστηρότητα αντιλήφθηκε ως ένα από τα κατηγορήματα της υπόστασης; Μήπως η σκέψη δεν είναι κάτι που κάνουμε, αλλά μια διαδικασία στην οποία συμμετέχουμε – η έκφραση της πραγματικότητας διαμέσου του εκάστοτε σκεπτόμενου υποκειμένου;\nΘα μου πείτε, γιατί να τα σκεφτόμαστε όλα αυτά, τώρα; Επειδή είναι η πρώτη φορά στην Ιστορία που φτιάχνουμε μηχανές που σκέφτονται. Και αφελώς πιστεύουμε ότι θα σκέφτονται με τον ίδιο τρόπο που σκεφτόμαστε κι εμείς. Ενώ ακόμα δεν έχουμε καταλάβει τι είναι σκέψη.\nΔημοσιεύτηκε στο Πρίσμα αρ. 97, στις 21 Νοεμβρίου 2020.\nPosted in Anthropology, Cognition, Consciousness, Digital Studies, Epistemology\t| Tagged Baruch de Spinoza, communication, language, self


Μια βόλτα με τον ονειρικό Οδοντωτό - Καλάβρυτα - Karidotsouflo\nΜια βόλτα με τον ονειρικό Οδοντωτό στα Καλάβρυτα και το φαράγγι του Βουραϊκού επιβάλλεται αν βρεθείς για εκδρομή σε εκείνα τα μέρη.\nΚαιρό είχα στο μυαλό μου μια τέτοια εκδρομή. Μάλιστα σχεδίαζα να πάμε εκεί ένα διήμερο για να το ευχαριστηθούμε. Όμως τα πράγματα δεν μου πήγαν καθόλου όπως τα ήθελα. Γι αυτό και αρκεστήκαμε σε μια υπέροχη μονοήμερη που παρ’ όλη την κούραση καθόλου (μα καθόλου!) δεν μας χάλασε! Το αντίθετο.\nΕγώ είμαι από εκείνους τους ανθρώπους που θα μπορούσα κάθε μέρα να πηγαίνω και κάπου. Να ανακαλύπτω καινούρια μέρη, να εξερευνώ, να φωτογραφίζω! Κοινώς να μην κάθομαι ποτέ στο σπίτι μου. Πράγμα αδύνατον όταν έχεις και 3 παιδιά μαζί σου. Νομίζω με καταλαβάινεις… Προσπαθώ όμως να ανακαλύπτουμε καινούρια μέρη όσο πιο συχνά μπορούμε! Κι αυτό δεν έχει εποχή. Δεν κάνουμε δηλαδή εκδρομές μόνο το καλοκαίρι ή γενικά όταν ο καιρός είναι καλός αλλά πραγματικά κάθε φορά που μας δίνεται η ευκαιρία.\nΚάπως έτσι λοιπόν δόθηκε και η ευκαιρία για τα Καλάβρυτα. Εννοείται την αρπάξαμε. Έτσι κι αλλιώς οι ευκαιρίες γι αυτό είναι. Για να τις αρπάζουμε!\nΣτα Καλάβρυτα δεν προλάβαμε να δούμε και πολλά πράγματα. Τον Χειμώνα βλέπεις η μέρα είναι η μικρή και αυτό δεν βοηθάει καθόλου σε εξορμήσεις που θέλουν πολλά να μας δείξουν. Προλάβαμε όμως μια βόλτα στην κωμόπολη των Καλαβρύτων, χαζέψαμε τριγύρω και ψαχουλέψαμε την αγορά με κάθε λογής παραδοσιακά προϊόντα.\nΜου αρέσουν πάρα πολύ όλα αυτά τα μαγαζάκια που πουλάνε ένα σωρό πράγματα που παράγει ο τόπος τους. Είναι οι μυρωδιές; είναι τα χρώματα; δεν ξέρω. Αυτά όμως τα μαγαζάκια που ήρθαν από άλλη εποχή με μεταφέρουν κι εμένα σε κάτι πιο παλιό και πιο γνήσιο.\nΣε τρελό και σε παιδί όμως, λένε δεν υπόσχεσαι τίποτα. Αν το κάνεις να ξέρεις ότι δεν υπάρχει ούτε μια πιθανότητα στο 1000000 να τη γλιτώσεις. Κι αφού τάξαμε βόλτα με τον Οδοντωτό έπρεπε να γίνει. Κι αυτό όχι μόνο γιατί επέμεναν τα παιδιά αλλά γιατί επέμενα κι εγώ. Εγώ παιδί μπορεί να μην είμαι αλλά μια τρέλα την κουβαλάω, οπότε συγκαταλέγομαι κι εγώ στα “θύματα” της φράσης “μην τάξεις σε παιδί και σε τρελό”.\nΕννοείται πως είχαμε δίκιο κι επιμέναμε.\nΟι τιμές των εισιτηρίων είναι λίγο τσουχτερές. Για μια βόλτα Καλάβρυτα – Διακοπτό με επιστροφή είναι 19 ευρώ οι ενήλικες και 9,5 ευρώ τα παιδιά. Αξίζει όμως σαν εμπειρία και με το παραπάνω! Γι αυτό αν βρεθείτε σε εκείνα τα μέρη μην το σκεφτείτε καν αν αξίζει αυτή η βόλτα.\nΗ ιστορία του Οδοντωτού σιδηρόδρομου\nΟ συγκεκριμένος σιδηρόδρομος ξεκίνησε να κατασκευάζεται το 1889 και ολοκληρώθηκε το 1896. Για την εποχή του, αποτέλεσε ένα από τα δυσκολότερα έργα κυρίως λόγω του δύσβατου και ιδιόμορφου εδάφους της γραμμής.\nΓια να ξεπεραστούν τα προβλήματα αυτά ο σιδηρόδρομος κατασκευάστηκε με την τεχνική της οδόντωσης. Το τρένο δηλαδή χρησιμοποιεί ειδικά γρανάζια για να πιάνεται στις γραμμές στα σημεία όπου το έδαφος έχει κλίση μεγαλύτερη του 10%. Εξ’ ου και το όνομα Οδοντωτός σιδηρόδρομος.\nΟ Οδοντωτός αποτελεί τον ορεινότερο σιδηρόδρομο της Ελλάδας.\nΗ διαδρομή Καλάβρυτα – Διακοπτό είναι τουλάχιστον εντυπωσιακή. Δεν μπαίνεις κάθε μέρα σε τραίνα που διασχίζουν φαράγγια! Ούτε περνάς κάθε μέρα με τρένα μέσα από χωριά. Και φυσικά δεν τρυπώνεις κάθε μέρα σε σπηλιές – τούνελ. Εξάλλου δεν ζούμε σε καμιά βόρεια χώρα που αυτά είναι συνηθισμένα τοπία. Στην Ελλάδα μπορεί να έχουμε μπόλικα τέτοια αλλά αρκετά από αυτά είναι ακόμη ανεξερεύνητα. Γι αυτό σου λέω πως αυτή η βόλτα είναι τουλάχιστον εντυπωσιακή.\nΑποκορύφωμα της διαδρομής είναι το χωριό Κάτω Ζαχλωρού που είναι από τα πιο όμορφα παραδοσιακά χωριά της Πελοποννήσου. Λες ρε παιδί μου κι ο χρόνος ξέχασε να το παρασύρει στο πέρασμά του. Στον σταθμό αυτό επίσης, εξυπηρετούνται και οι επισκέπτες του Μέγα Σπηλαίου.\nΤο τρένο σταματάει εκεί για πέντε – δέκα λεπτά και μπορείς να κατέβεις για φωτογραφίες. Εννοείται αξίζει να το κάνεις. Οι εικόνες του χωριού είναι υπέροχες και θα σε ταξιδέψουν σε μια άλλη εποχή, μακρινή.\nΤο κομμάτι που περνάει μέσα από το δάσος είναι τέλειο όποια εποχή κι αν περάσεις. Αρχές Χειμώνα όμως που πήγαμε εμείς είναι φανταστικά. Τα χρώματα έδιναν ρέστα κι εγώ έμενα άφωνη κάθε φορά που πέφταμε πάνω σε αυτά τα ανεπανάληπτα χρυσαφιά χρώματα του φθινοπώρου.\nΎστερα το φαράγγι του Βουραϊκού μας έκανε να μείνουμε με το στόμα ανοιχτό. Ένα χάσιμο στη φύση που δύσκολα το ζεις. Η φύση άγρια κι επιβλητική στα καλύτερά της. Έτοιμη να σε εντυπωσιάσει και φυσικά να σου θυμίσει ποιος έχει το πάνω χέρι στην γνήσια ομορφιά. Πάσο. Κέρδισες.\nΕκείνο που μένει επίσης στη μνήμη μικρών και μεγάλων είναι οι σπηλιές – τούνελ που μπαίνει μέσα το τραίνο, οι πολλές γέφυρες που διασχίζει και τα βράχια που το τρένο περνάει ίσα ίσα από την κόψη τους.\nΗ στάση στο Διακοπτό και η επιστροφή\nΤο τρένο κάνει στάση περίπου μισή ώρα στο Διακοπτό που δεν έχει και κάτι το ιδιαίτερο να δεις εκεί που σε αφήνει το τρένο.\nΣτην επιστροφή όμως αλλάζεις θέση στο τρένο κι αυτό είναι καλό να το ξέρεις από πριν για να αποφύγεις μπερδέματα με τους υπόλοιπους συνεπιβάτες σου.\nΤο μαγικό με την επιστροφή είναι πως όλα μοιάζουν σαν να τα βλέπεις για πρώτη φορά.\nΚι αυτό γιατί απλά τα βλέπεις όλα από άλλη οπτική γωνία!\nΕίναι γεγονός πως όλα τα πράγματα στη ζωή έχουν πολλές όψεις. Έτσι και η διαδρομή του Οδοντωτού έχει τουλάχιστον δυο όψεις. Κι οι δυο τους είναι τελείως διαφορετικές. Τόσο που νομίζεις στην επιστροφή πως από εκεί περνάς πρώτη φορά. Κι όμως, αυτή η φορά είναι η δεύτερη.\nΕδώ να σου πω πως τα τρένα της διαδρομής είναι πεντακάθαρα και λειτουργεί κλιματισμός. Η συγκεκριμένη γραμμή όμως λειτουργεί πλέον μόνο για τουριστικούς λόγους. Στην Ελλάδα εξάλλου οι περισσότερες σιδηροδρομικές γραμμές έχουν καταργηθεί λόγω μη προσέλευσης κόσμου. Εγώ δεν έχω ταξιδέψει πολύ με τρένα. Στην Πελοπόννησο όμως όσες φορές το έχω κάνει έχω μείνει άφωνη από τις υπέροχες διαδρομές!\nΑυτή ήταν η δική μας βόλτα με τον ονειρικό Οδοντωτό στα Καλάβρυτα. Βόλτα που θα μείνει αξέχαστη. Βόλτα που εννοείται μπορεί να επαναληφθεί αν βρεθούμε ξανά σε εκείνα τα μέρη.\nΚι αυτό είναι στοίχημα. Στα Καλάβρυτα θα ξανά πάμε. Και σύντομα ελπίζουμε. Αφήσαμε πολλούς ανοιχτούς λογαριασμούς με την περιοχή. Και οπωσδήποτε θέλουμε να τους κλείσουμε!\nΕδώ θα βρεις κι άλλες ιδέες για τις οικογενειακές μας εκδρομές!\nΚι εδώ περιμένω τις δικές σου φωτογραφίες από τις δικές σας εκδρομές!\nμια βόλτα με τον οδοντωτό\nστον οδοντωτό με τα παιδιά


A-Infos (gr) Για την καταδίκη των μαθητών του 1ου Γυμνασίου Ρεθύμνου\n(gr) Για την καταδίκη των μαθητών του 1ου Γυμνασίου Ρεθύμνου\nDate Tue, 6 Jun 2017 19:15:14 +1000\nΣύντομο κείμενο για την καταδίκη μαθητών από το δικαστήριο ανηλίκων Ρεθύμνου για τη συμμετοχή τους στην κατάληψη του σχολείου τους --- Η απόφαση του δικαστηρίου ανηλίκων Ρεθύμνου να καταδικάσει τρεις μαθητές γυμνασίου σε 80 ώρες κοινωνικής εργασίας για την κατάληψη του σχολείου τους δεν αποτελεί απλά μια πρωτοφανή εξέλιξη. --- Αποτελεί σύμπτωμα αποσύνθεσης των διαφόρων εξουσιών αυτής της χώρας που καθώς αισθάνονται τις καρέκλες τους να τρίζουν επιστρατεύουν κάθε μέτρο καταστολής για να επιβάλλουν την κοινωνική πειθάρχηση. --- Κι όπως δείχνει αυτή η υπόθεση, αρχίζουν από πολύ νεαρή ηλικία. Το μήνυμα είναι σαφές, όχι μόνο προς του μαθητές του 1ου Γυμνασίου Ρεθύμνου, αλλά προς όλους και όλες μας: μπροστά στην ολοκληρωτική υποβάθμιση της δημόσιας εκπαίδευσης, της υγείας, της εργασίας, των ζωών μας πρέπει να σκύβουμε το κεφάλι και να υπομένουμε σιωπηλά το ζοφερό πεπρωμένο που μας επιβάλλουν.\nΣτο πλαίσιο της γενικότερης επίθεσης στις καταλήψεις ως χώρους αγώνα, ο δικαστής προφανώς ένιωσε την άνεση να καταδικάσει του μαθητές. Ο διευθυντής δευτεροβάθμιας εκπαίδευσης Ρεθύμνου, όχι μόνο δεν σταμάτησε αλλά όπως φαίνεται ενίσχυσε την πρωτοβουλία του υφισταμένου του. Από τη λαίλαπα που δέχεται η δημόσια εκπαίδευση, ο γυμνασιάρχης και διευθυντής δευτεροβάθμιας έκριναν ότι έπρεπε να επιτεθούν στους πιο αδύναμους κρίκους, στους μαθητές τους, δίνοντας σαφές μήνυμα σε όλους τους εργαζόμενους του νομού: «μην κουνηθείτε γιατί σας φάγαμε». Τα κροκοδείλια δάκρυα του υπουργείου παιδείας και του αρείου πάγου μπροστά στο γενικότερη πλαίσιο της κρατικά κατευθυνόμενης καταστολής θα ήταν αστεία αν δεν ήταν τραγικά.\nΣτο ήδη δυστοπικό αυτό σκηνικό ήρθε να βάλει την υπογραφή του ο δικαστής της υπόθεσης εξαντλώντας την αυστηρότητά του στους μαθητές, δίνοντας με τη σειρά του μήνυμα προς κάθε κατεύθυνση. Παιδιά και γονείς εσωτερίκευσαν την καταστολή, με τα παιδιά να εμφανίζονται «μετανιωμένα» και μόνα τους στο εδώλιο του κατηγορουμένου, προφανώς με παρότρυνση των δικηγόρων τους, χωρίς να ενημερώσουν τους συμμαθητές τους, το σύλλογο γονέων και το σύλλογο διδασκόντων. Ή μήπως όλοι ήξεραν και ελπίζοντας σε αθωωτική απόφαση αποσιώπησαν το γεγονός για να μην αμαυρώσουν την εικόνα του «κολλεγίου» του Ρεθύμνου; Η υποψία σχεδόν επιβεβαιώνεται από την εκκωφαντική σιωπή που ακολούθησε μετά την καταδικαστική απόφαση και μέχρι την αποκάλυψη της υπόθεσης από την Κρητική Επιθεώρηση τέσσερις μέρες αργότερα. Εξαίρεση αποτελεί η απόφαση του ΔΣ της ΕΛΜΕ Ρεθύμνου να προτείνει τη διαγραφή του γυμνασιάρχη από το σωματείο, που καθυστέρησε λόγω των διαδικασιών που απαιτεί μια τέτοια ενέργεια. Θα μπορούσε άραγε να είχε εξελιχτεί διαφορετικά όλη αυτή η τραγική ιστορία;\nΑπέναντι στη συνολική επίθεση που δεχόμαστε σε κάθε επίπεδο η απάντηση μπορεί να είναι μόνο συλλογική. Η μοναδική πιθανότητα για ένα καλύτερο παρόν και μέλλον είναι η συλλογική του διεκδίκηση και αυτό πρέπει να ξεκινάει από τους μαθητές που διεκδικούν καλύτερη εκπαίδευση, προσανατολισμένη προς τη διαμόρφωση κριτικής σκέψης, προς τη χειραφέτηση των μαθητών ως κοινωνικών υποκειμένων και όχι προς τις ανάγκες της αγοράς που ψάχνει πειθαρχημένους, υπάκουους και υποτακτικούς εργάτες. Πώς ζητάμε από τα παιδιά μας να μην θέλουν κάτι καλύτερο; Πώς βάζουμε τα παιδιά μας σε διαδικασία να μετανιώνουν που το θέλησαν; Πώς επιβάλλουμε στα παιδιά μας να σκύβουν το κεφάλι και να υπομένουν την κατάντια των σχολείων τους;\nΜια άλλη εξέλιξη θα μπορούσε να είχε νικηφόρο αποτέλεσμα και να αποτελέσει προηγούμενο ήττας του εφιαλτικού σκηνικού που θέλουν να μας επιβάλλουν: έξω από την αίθουσα του δικαστηρίου όφειλαν να παρευρίσκονται οι συμμαθητές, οι γονείς, οι καθηγητές, οι κάτοικοι του Ρεθύμνου για να αποτρέψουν δυναμικά αυτήν την έκβαση, με ταυτόχρονη κατάληψη του σχολείου από τους συμμαθητές των κατηγορούμενων παιδιών. Η μοναξιά των παιδιών και των γονιών δεν έκαναν άλλο από το να εσωτερικεύσουν το φόβο. Η προσδοκία για την κατανόηση των διευθυντών και την επιείκεια των δικαστών έδειξε τα όριά της. Το πολιτικό δίδαγμα είναι σαφές: κανείς και καμιά μας δεν μπορεί να αποτρέψει μόνος και μόνη την καταβαράθρωση των ζωών μας. Μόνο η οργάνωση και ο συλλογικός αγώνας μπορεί να αποτελέσει συνταγή για τη νίκη.\nPrev by Date: (gr) Για τα οκτώ χρόνια της Ραδιουργίας FM!!\nNext by Date: (gr) Καμπάνια ενάντια στην προετοιμασία του πολέμου


Είστε εδώ: Home / Αυτά + άλλα / Πήγε κάτι στραβά στην πορεία των Μελισσών ή εξαρχής εθελοτυφλούσαμε; Ας τα δούμε ένα ένα…\n14 Φεβρουαρίου 2020 5213 Views\nΓια να καταλήξουμε σε λογική απάντηση, πρέπει να τα πάρουμε με την σειρά.\nΟι Άγριες μέλισσες είναι χωρίς αμφιβολία η τηλεοπτική επιτυχία της σεζόν στο κομμάτι της μυθοπλασίας.\nΞεκίνησε με προσμονή του κοινού από τα διαφημιστικά ακόμη, η οποία αποτυπώθηκε και στην συνέχεια, από την αρχή προβολής της καθημερινής σειράς, στα νούμερα τηλεθέασης. Το σερί υψηλής τηλεθέασης κράτησε, και για τα ελληνικά δεδομένα κρατάει ακόμη.\nΤις τελευταίες εβδομάδες η σειρά έχει πέσει λίγο, με μερίδα του κοινού της να έχει μεταφερθεί, και μαζί με άλλους τηλεθεατές, να δίνουν την πρωτιά (στις ίδιες ώρες προβολής) στο απέναντι προϊόν, το ριάλιτι μαγειρικής, Master Chef.\nΤι σημαίνει όμως αυτό; Ότι η σειρά ήταν υπερεκτιμημένη εξαρχής και απλά πέτυχε λόγω συγκυριών, και χαμηλού μέχρι τότε ανταγωνισμού; Ή ότι στην πίεση ενός καθημερινού προγράμματος έχει θυσιαστεί μέρος της ποιότητας;\nΟι «Άγριες Μέλισσες» ήταν μια σειρά καταδικασμένη να πετύχει. Μέσα σε ένα κλίμα τηλεοπτικής ανομβρίας, μια σειρά πιο προσεγμένη από τον μέσο όρο και με συγκεκριμένα χαρακτηριστικά, δεν μπορούσε να αποτύχει.\nΔύο κατ’ εμέ ήταν τα δυνατά της στοιχεία.\nΤο φρέσκο καστ, αποτελούμενο στην πλειοψηφία του από ηθοποιούς που ο μέσος θεατής δεν γνώριζε, και κατά κοινή παραδοχή, είναι αρκετά ταλαντούχοι, ήταν το πρώτο δυνατό σημείο. Έχουμε βαρεθεί να βλέπουμε μονίμως την ίδια δεκάδα ανθρώπων σε πρωταγωνιστικούς ρόλους. Δεν είναι δυνατόν να ταυτιστεί ο θεατής με έναν ηθοποιό που τον έναν μήνα τον βλέπει να κάνει τον μανάβη, την άλλη τον βαρκάρη, την άλλη τον οδηγό, κλπ κλπ.\nΤο ότι πρόκειται για μια σειρά εποχής, το σημείο δηλαδή του «διαφορετικού στο μάτι», ήταν και το δεύτερο αβαντάζ της σειράς. Προφανώς και ένα ταξίδι στον χρόνο, είναι πολύ ελκυστικό ως ιδέα για έναν θεατή.\nΤο πρώτο κομμάτι θεωρώ ότι έχασε την αίγλη του, από την υπερέκθεση των πρωταγωνιστών. Ο θεατής από εκεί που τους πρωτοείδε στην σειρά, και είχε το ραντεβού του να τους βλέπει το βράδυ στην προβολή της, ξαφνικά, έφτασε να μην τους βλέπει μόνο όταν κοιμάται.\nΑναπαραγωγή σκηνών από την σειρά ολημερίς, καλεσμένοι σε όποια εκπομπή υπάρχει, πρωινή ή βραδυνή, στα εορταστικά εκπομπών, σε φιλανθρωπικά, φωτογραφήσεις σε περιοδικά, και διαφημίσεις. Όπου και να κοιτάξεις, τα ίδια πρόσωπα.\nΑπό την μία ήταν καιρός ως προσωπικότητες να αναγνωριστούν και να δρέψουν τις δάφνες των προηγούμενων κόπων τους, το αναγνωρίζω και καταλαβαίνω γιατί δεν λένε πολλά όχι, όμως αυτό αυτόματα, έχει το κόστος του στην τηλεθέαση της δουλειάς τους.\nΚάτι ακόμη που συνέβαλε στην επιτυχία της σειράς, ήταν το viral του θέματος. Σε καιρό σόσιαλ μίντια, τα νέα όχι μόνο μαθαίνονται γρήγορα, αλλά παίρνουν και μεγαλύτερη διάσταση. Μια ερωτική σκηνή που την είδαν 100.000 άνθρωποι στην τηλεόρασή τους, μπορεί να γίνει meme και να την δουν 5.000.000 στις ενημερώσεις τους στα μέσα κοινωνικής δικτύωσης. Όταν όλοι συζητούν κάτι, ακόμη και από περιέργεια, θες να γίνεις μέρος αυτού. Να το δεις κι εσύ για να έχεις άποψη.\nΚαι φτάνουμε στο κομμάτι που υστερούσε εξ αρχής, αλλά χάριν όσων προείπαμε, ίσως του συγχωρούνταν από το κοινό, ή απλά… δεν το αναγνώριζε, γιατί έχει εξοικειωθεί στο είδος της σαπουνόπερας.\nΤο σενάριο. Βλέπουμε ένα χωριό με μυστικά, όπου όλοι βγαίνουν συγγενείς με όλους, αδυνατούν να δουν τα προφανή, αλλά πάντα κρυφακούν, γιατί χωρίς αυτό, δεν θα μπορούσε να εξελιχθεί η σειρά. Πραγματικά, πόσο δυνατή μπορεί να είναι μια ιστορία, μη ρεαλιστική και βασισμένη στο κουτσομπολιό;\nΟι δε διάλογοι ερασιτεχνικοί και μη ρεαλιστικοί, πολλές φορές δεν κολλάνε καν με την προσωπικότητα που είχε εξαρχής δημιουργηθεί για τον χαρακτήρα ο οποίος φέρεται να κάνει πράγματα που δεν δικαιολογούνται από καμία λογική.\nΔεν ξέρω αν φταίνε οι σεναριογράφοι ή η πίεση να βγει αυτή η δουλειά που απαιτείται για μία καθημερινή σειρά, η οποία σίγουρα είναι μεγάλη, αλλά σίγουρα ως έχει δεν μπορεί να ξεγελάσει έναν θεατή με αισθητικό κριτήριο.\nΚαι πάμε σε ένα άλλο μεγάλο μείον της σειράς.\nΤα spoilers. Καταλαβαίνουμε όλοι ότι τα γυρίσματα είναι πολύ μπροστά, γιατί πρέπει να καλυφθούν οι ανάγκες της. Όμως δεν καταλαβαίνω πως έχει δοθεί αυτό το ελεύθερο στους πρωταγωνιστές να αποκαλύπτουν τόσο πολλά κομμάτια της συνέχειας, και στους δημοσιογράφους που γράφουν άρθρα για το θέμα τόση πολλή πληροφόρηση για αρκετό καιρό της πλοκής παρακάτω από αυτό που προβάλλεται.\nΔεν είναι δυνατόν να ξέρει ο θεατής όλη την ιστορία που θα ακολουθήσει, και που ίσως είχε το στοιχείο του αιφνιδιασμού και της έκπληξης, όταν δεν μιλάμε για μια σειρά βασισμένη σε βιβλίο, οπότε θα ήταν και το αναμενόμενο.\nΚαι θα κλείσω με ένα τεράστιο λάθος και πιθανό παροντικό και μελλοντικό μέγα φταίχτη για την πτώση του ενδιαφέροντος και της ποιότητας του προϊόντος, την, όπως ακούγεται, απόφαση για συνέχεια της σειράς κι άλλη σεζόν.\nΑφενός ο θεατής κουράζεται και δεν κορυφώνεται το ενδιαφέρον του, αφετέρου η ιστορία πρέπει να τραβηχτεί για να μπορέσει να συνεχιστεί περισσότερο με αποτέλεσμα όχι μόνο να πέφτει σε κενά, αλλά και να προστίθενται κομμάτια στην με μηδενικό ενδιαφέρον, απλά για να… φτουρίσει.\nΔεν ξέρω κατά πόσο με δραστικές αλλαγές μπορεί να σωθεί το επίπεδο της σειράς, πάντως είναι κρίμα να ¨προδώσει¨ το κοινό που την επιλέγει και την στηρίζει σε πείσμα όλων των παραπάνω.\nΜε ετικέτα: Tv or not tv, Άγριες Μέλισσες, ΑΝΤ1, Ιωάννα Δούνδη,\nΟι «Άγριες Μέλισσες» εξαφάνισαν το «Λόγω Τιμής» - 32511\n15:00 | 09 Νοεμβρίου 2019\nΑυτή είναι η σειρά που βάζει o Αlpha να φάει τα μούτρα του απέναντι στις «Άγριες Μέλισσες» - 32412\nΣτην κορυφή με 30άρια οι «Άγριες Μέλισσες» και το «Κόκκινο Ποτάμι» - 32142\n07:00 | 16 Οκτωβρίου 2019\n02 Ιουλίου 2020 με 0 Σχόλια 1058 Views


Basketblog.gr | NBA | NBA | Tristan Thompson: «Ο Lebron James τρώει συνέχεια γλυκά, είναι τρελό!»\nΟ Tristan Thompson αποκάλυψε ότι ο LeBron James δεν ακολουθεί και το ενδεδειγμένο διαιτολόγιο ενός αθλητή, βασικά το ακριβώς αντίθετο...\n14.02.2020 15:49 / Θάνος Σολούκος\n«Απλά ρωτήστε τον τι τρώει για πρωινό. Μπορεί να φάει πέντε φέτες “french toast” γεμάτες με σιρόπι, φράουλες και μπανάνες. Μετά μπορεί να καταβροχθίσει μία ομελέτα με τέσσερα αυγά και τον βλέπεις στο γήπεδο να καρφώνει πάνω από κάποιον. Δεν βγάζει νόημα!» λέει στο Athletic ο σέντερ των Cleveland Cavaliers, Tristan Thompson για τον πρώην συμπαίκτη του LeBron James.\nΟ σέντερ των Cavs είχε κι άλλα να αποκαλύψει για τον πρώην συμπαίκτη του που ζυγίζει περίπου 120 κιλά, γεμάτα μυς και δύναμη:\n«Τρώει γλυκά σε κάθε του γεύμα. Ακολουθεί κι αυτή τη δίαιτα μία εβδομάδα το μήνα με οργανικά, φυτικά προϊόντα, αλλά κυριολεκτικά τρώει σαν να μη βγάζει κανένα νόημα. Τρώει σαν… σκατά.»\nΟ Thompson ολοκληρώνει με ακόμα περισσότερες λεπτομέρειες:\n«Προσπάθησα μία χρονιά να τρώω όπως έκανε ο LeBron. Απλά δεν δούλεψε σωστά. Άρχισα να βάζω βάρος και είπα γα…ε το. Εννοώ πως λειτουργεί μόνο για αυτόν. Λατρεύει τα γλυκά. Τα αγαπάει. Τρώει γλυκά και γαλλικό τοστ (σ.σ. τηγανητό ψωμί περασμένο σε αυγό). Είναι τρελό το πως το σώμα του καίει τα πάντα».\nΛεμπρόν Τζέιμς, Τρίσταν Τόμπσον


https://selfservice.gr ΣΥΣΤΗΜΑΤΑ ΑΣΦΑΛΕΙΑΣ : ΠΡΟΣΤΑΣΙΑ ΣΕ…ΠΑΚΕΤΟ – selfservice.gr | Σελφ σέρβις\nΣΥΣΤΗΜΑΤΑ ΑΣΦΑΛΕΙΑΣ : ΠΡΟΣΤΑΣΙΑ ΣΕ…ΠΑΚΕΤΟ\nΤα πολλά κρούσματα διάρρηξης περιπτέρων, ειδικά στην περιοχή της Αθήνας, έγιναν αντικείμενο έρευνας για τις εταιρίες που κατασκευάζουν συστήματα ασφαλείας. Στην αγορά υπάρχουν εξειδικευμένα «ελκυστικά» πακέτα προστασίας ικανά να αποτρέψουν κάθε επίδοξο διαρρήκτη\nΤα πολλά κρούσματα διάρρηξης περιπτέρων, ειδικά στην περιοχή της Αθήνας, έγιναν αντικείμενο έρευνας για τις εταιρίες που κατασκευάζουν συστήματα ασφαλείας. Στην αγορά υπάρχουν εξειδικευμένα «ελκυστικά» πακέτα προστασίας ικανά να αποτρέψουν κάθε επίδοξο διαρρήκτη.\nΗ χρήση και το κόστος κάθε συστήματος εξαρτάται από τις απαιτήσεις του επαγγελματία. Η εταιρία μελετά το χώρο του περιπτέρου και σε συνδυασμό με την περιοχή που βρίσκεται (ο βαθμός επικινδυνότητας και η πιθανότητα διάρρηξης διαφέρει από περιοχή σε περιοχή), προτείνει το κατάλληλο σύστημα ασφαλείας.\nΟι χρήστες αυτών των συστημάτων ασφαλείας έχουν ένα σαφές πλεονέκτημα έναντι των συναδέλφων τους. Οι κλοπές περιπτέρων γίνονται συνήθως από «ερασιτέχνες» (τοξικομανείς, ανηλίκους, κλπ), οι οποίοι δεν έχουν ούτε το χρόνο ούτε την πείρα να αποτρέψουν την ενεργοποίηση του συναγερμού. Βέβαια, για να είναι ανταποδοτικό το κόστος αυτής της εγκατάστασης ο περιπτερούχος θα πρέπει να είναι σίγουρος ότι θα είναι στον ίδιο χώρο τουλάχιστον για περισσότερο από ένα χρόνο…\nH Intersec διαθέτει το πλέον διαδεδομένο σύστημα, το αμερικάνικο Cardex, που αποτελείται από μια κεντρική μονάδα συναγερμού. Διαθέτει 6 διαφορετικές ζώνες ασφαλείας, αυτόματο κωδικοποιητή, που συνδέεται και ενημερώνει την αστυνομία σε περίπτωση παραβίασης.\nΕπίσης, ειδικοί μηχανισμοί ενεργοποιούν το αυτόματο κατέβασμα (κλείσιμο) των ρολών και το άνοιγμα των φώτων που βρίσκονται σε κάθε πλευρά του περιπτέρου. Το σύστημα περιλαμβάνει ακόμα εξωτερική και εσωτερική σειρήνα που ενεργοποιείται με κάθε ύποπτη κίνηση, καθώς και ανιχνευτές κίνησης. Όπως αναφέρει ο κ. Δημήτρης Αλιφιέρης, τεχνικός διευθυντής της εταιρίας:\n«Ειδικές παγίδες, ενσωματωμένες πάνω στα ρολά ενεργοποιούν έναν ακόμη συναγερμό σε περίπτωση που υπάρχει επαφή ή προσπάθεια παραβίασής του. Υπεύθυνο για όλα αυτά είναι ένα ειδικό τσιπ που ελέγχει τα πάντα, ενώ μέσω κεραίας κινητής τηλεφωνίας συνεχίζει να λειτουργεί σε περίπτωση μη λειτουργίας του συστήματος του ΟΤΕ».\nΤο κόστος ανέρχεται σε 250.000 δραχμές συν Φ.Π.Α. για τα 4 ρολά του καταστήματος, ενώ αφαιρούνται 20.000 δραχμές για κάθε ρολό λιγότερο. Το service και η συντήρηση αποτελούν το 10% της αξίας τοποθέτησης, ενώ αν και τα υλικά που θα χρειαστούν διατεθούν από την εταιρία το κόστος υποχωρεί κατά 15%.\nΈνα ραντάρ ελέγχει τα πάντα\nΗ εταιρία ΑΡΜΑΟΣ εισάγει και εμπορεύεται συστήματα ασφαλείας. Η τοποθέτηση στο περίπτερο ενός αξιόπιστου συστήματος δεν πρέπει να διαθέτει τηλεχειριστήριο για ειδικούς λόγους «υποκλοπής» του κωδικού. Ο κ. Βασίλης Βούπεσης, υπεύθυνος πωλήσεων της ΑΡΜΑΟΣ τονίζει: «Ένα ραντάρ ελέγχει τα πάντα εντός και εκτός περιπτέρου. Στα ρολά συγκεκριμένες μεταλλικές συσκευές προειδοποιούν σε περίπτωση παραβίασης, ενώ ή άμεση επέμβαση στον τόπο του γεγονότος είναι δεδομένη. Το κόστος αγγίζει τις 150.000 δραχμές συμπεριλαμβανομένης της συντήρησης αλλά και της σύνδεσης του συστήματος με τα κεντρικά της εταιρίας».\nΜπλοκ στα ρολά\nΆλλη μια εταιρία που ασχολείται αποκλειστικά με συστήματα ασφαλείας παντός τύπου και χώρου είναι η COSMOS. Αν και ειδικεύεται σε καταστήματα, σπίτια, εταιρίες, έχει τη δική της πρόταση για την προστασία των περιπτέρων. Ο υπεύθυνος πωλήσεων της εταιρίας, ο κ. Γρηγόρης Τορνάρος, εξηγεί: «Ένας ειδικός συναγερμός προστατεύει το περίπτερο μπλοκάροντας τα ρολά ειδοποιώντας ηχητικά. Το σύστημα των ρολών είναι εφοδιασμένο με αισθητήρες, που καθιστούν την παραβίασή του αδύνατη. Το αρχικό κόστος φθάνει τις 150.000 δραχμές και περιλαμβάνει συντήρηση και τοποθέτηση».\nΣυστήματα ασφαλείας με δόσεις\nΣτα ίδια επίπεδα τιμών κυμαίνεται και η προσφορά της ΑMS Protection με τη διαφορά ότι υπάρχει ένας διακανονισμός (9.300 το μήνα) στα μέτρα του επαγγελματία.\nΗ προσφορά της εταιρίας αφορά ένα ολόκληρο σύστημα συναγερμού το οποίο αποτελείται από:\nΚεντρική μονάδα computerize πλήρως επεκτεινόμενη και αναβαθμιζόμενη.\nΠληκτρολόγιο πολλαπλών λειτουργιών και κωδικών.\nΑνιχνευτή κίνησης (radar) υπέρυθρων ακτινών για την προστασία του εσωτερικού χώρου.\nΑνιχνευτή θραύσεως υάλου, για την προστασία των τζαμιών του χώρου.\nΜαγνητικές επαφές (contact), για τις πόρτες και τα παράθυρα (μέχρι 10).\nΣειρήνα αυτόνομη – αυτοτροφοδοτούμενη με ενσωματωμένο flash μεγάλης εντάσεως (125db).\nΣειρήνα εσωτερική για πανικό.\nΑσύρματο μπουτόν πανικού για ενεργοποίηση του συστήματος σε 24ωρη βάση.\nΜπαταρίες για την κεντρική μονάδα και την αυτόνομη σειρήνα.\nΧωρίς κανένα κόστος για τον περιπτερούχο, η AMS Protection αναλαμβάνει τη μελέτη του χώρου, τη σύνδεση σε κεντρικό σταθμό παρακολούθησης για τρία χρόνια, επίδειξη λειτουργίας του συστήματος, εγγύηση – συντήρηση για 3 χρόνια και 24ωρο τηλεφωνικό service.


ΝΕΑ ΜΕΤΡΑ: Ποιοι βρίσκονται πίσω από την κατασκευή και την παραποίηση πολιτικών ειδήσεων και βίντεο / Αντρέας Λοβέρδος ενάντια στο ΔΝΤ...\nΠοιοι βρίσκονται πίσω από την κατασκευή και την παραποίηση πολιτικών ειδήσεων και βίντεο / Αντρέας Λοβέρδος ενάντια στο ΔΝΤ...\nΕίδηση: Η συκοφαντική αλλοίωση των δηλώσεων του βουλευτή Καστοριάς του ΣΥΡΙΖΑ, Βαγγ. Διαμαντόπουλου, που άφησε βαρύτατα εκτεθειμένο το Μαξίμου, αλλά και τη Συγγρού, έφερε ξανά στο προσκήνιο μια ομάδα επαγγελματιών "γκεμπελίσκων". Μια ομάδα - φάντασμα, το βασικό έργο της οποίας είναι να βρίσκει -κυρίως να εφευρίσκει- τη... λάσπη, που στη συνέχεια η Ν.Δ. πετά στον ανεμιστήρα κατά του ΣΥΡΙΖΑ. Πρόκειται για την περίφημη "Ομάδα Αλήθειας" της Ν.Δ. Ένα δίκτυο "σαμαρικών" ταλιμπάν, που συγκροτήθηκε πριν από τις διπλές εκλογές του Μαΐου-Ιουνίου και επιφορτίστηκε να παρακολουθεί καθημερινά δημόσιες δηλώσεις στελεχών του ΣΥΡΙΖΑ, υποψήφιες προς... παραποίηση και μικροκομματική εκμετάλλευση στο πλαίσιο ενός βρόμικου πολιτικού παιχνιδιού με "χτυπήματα κάτω από τη μέση".\nΗ συγκεκριμένη ομάδα-φάντασμα προέκυψε από την αγωνία του επιτελείου Σαμαρά για τη μάχη στήθος με στήθος που έδινε η Ν.Δ. με τον ΣΥΡΙΖΑ στις τελευταίες εκλογές. Στήθηκε ένα δίκτυο φανατικών "σαμαρικών" νεολαίων, με κοινό χαρακτηριστικό τις έντονες ακροδεξιές ιδέες και την προσήλωση προσωπικά στον Αντ. Σαμαρά, οι οποίοι καθημερινά παρακολουθούσαν όλα τα ραδιόφωνα και τις τηλεοράσεις, διάβαζαν όλες τις εφημερίδες, "σέρφαραν" σε όλα τα blogs και προέβαλλαν, μέσω της ιστοσελίδας truthteam.gr, δήθεν "παρεξηγήσιμες" δηλώσεις στελεχών του ΣΥΡΙΖΑ.\nΣτην ιστοσελίδα της, η "Ομάδα Αλήθειας", που γεννά συνειρμούς με το οργουελικό υπουργείο Αλήθειας του "1984", διευκρινίζει ότι "είναι μια ομάδα πολιτικής ανάλυσης που πρόσκειται στην Ν.Δ. χωρίς να την εκφράζει επίσημα".\nΠαρόλα αυτά, για όσους παρακολουθούν τη δραστηριότητα των χαλκείων της Συγγρού, ο ομφάλιος λώρος που συνδέει την εν λόγω ομάδα - φάντασμα με τα κεντρικά της Ν.Δ. και με το Μαξίμου είναι κάτι παραπάνω από ευδιάκριτος. Βγάζει μάτι.\nΟι... "αποκαλύψεις" της Truth Team γίνονται αυτολεξεί non paper της Ν.Δ., που αποστέλλεται στους πολιτικούς συντάκτες. Κάπως έτσι τα τηλεοπτικά κανάλια προχθές προέβαλαν αρχικά το μονταρισμένο βίντεο με την προβοκάτσια κατά του Β. Διαμαντόπουλου και του ΣΥΡΙΖΑ, ως... ένα βίντεο "ανεβασμένο" στο youtube.com, δηλαδή χωρίς να πληροφορούν τους τηλεθεατές για την προέλευσή του. Εξάλλου, τις "αποκαλύψεις" του non paper είχε υιοθετήσει επισήμως ο κυβερνητικός εκπρόσωπος, Σίμος Κεδίκογλου, με δήλωσή του.\nΤην επόμενη μέρα, όμως, όταν αποκαλύφθηκε η πλαστογραφία, το Mega, και προσωπικά ο Γ. Πρετεντέρης, παραδέχθηκε δημοσίως ότι το παραποιημένο βίντεο εστάλη από τη Ν.Δ.\nΗ διασύνδεση της "Ομάδας Αλήθειας" δεν φτάνει μόνο ώς τη Συγγρού, αλλά προχωρά και στο Μαξίμου. Όσοι παρακολουθούν προσεκτικά τα "γαλάζια" social media, διαπιστώνουν ότι αυτούσιες τις προβοκάτσιες της εν λόγω ομάδας αναπαράγει ο διευθυντής του γραφείου Τύπου του πρωθυπουργού, Γιώργος Μουρούτης. Πολλές φορές, μάλιστα, προτού "ανέβουν" οι προβοκάτσιες στη σελίδα truthteam.gr, ο κ. Μουρούτης έχει προλάβει να... ανεβάσει πρώτος τα σχετικά στο facebook και στο twitter. Έχοντας, προφανώς, "εσωτερική πληροφόρηση"...\nΗ "Ομάδα Αλήθειας" δεν έχει συγκεκριμένο χώρο, ούτε γραφεία. Όπως τονίζουν παροικούντες τη "σαμαρική" Ιερουσαλήμ, την υψηλή εποπτεία των "αποκαλύψεων" έχει ο Γ. Μουρούτης, σε απόλυτη συνεννόηση με τον διευθυντή του γραφείου Τύπου της Ν.Δ., Σπ. Καπράλο, δημοσιογράφο, πρώην στέλεχος της ΕΡΤ. Την ψηφιακή επεξεργασία και τον συντονισμό των "εθελοντών ΟΝΝΕΔιτών" έχει αναλάβει, σύμφωνα με αξιόπιστες πληροφορίες, ο 34χρονος Δημ. Πτωχός. Πρόκειται για μεσαίο στέλεχος της Ν.Δ., μεσσηνιακής καταγωγής, που θεωρείται "ειδικός" στους ηλεκτρονικούς υπολογιστές. Συνδέεται με προσωπική φιλία με τον Αντ. Σαμαρά και αποτελεί το "πουλέν" του πρωθυπουργού στη Μεσσηνία. Ήταν εκείνος που ανέλαβε τη δικτύωση των υπολογιστών στο κτήριο της Συγγρού, όταν η Ν.Δ. έφυγε από τη Ρηγίλλης. Υπενθυμίζεται ότι ο προηγούμενος υπεύθυνος του κόμματος της Ν.Δ. επί Σαμαρά, ο κ. Θ. Δραβίλας, όταν αποχώρησε από τη Συγγρού, ανέλαβε -με προσωπική απόφαση του πρωθυπουργού, ως έμπιστός του- τη νευραλγική θέση του διοικητή των μυστικών υπηρεσιών της χώρας, δηλαδή της ΕΥΠ. Επίσης, τη "διάδοση" των "αποκαλύψεων" της "Ομάδας Αλήθειας" στα μέσα κοινωνικής δικτύωσης φέρεται να έχει αναλάβει, με posts στο facebook και στο twitter, και δημοσιογράφος καναλιού πανελλαδικής εμβέλειας, που είχε "περάσει" και από τη Γενική Γραμματεία Ενημέρωσης (πρώην υπουργείο Τύπου) επί παντοκρατορίας Θ. Ρουσόπουλου.\nΒεβαίως, η διασύνδεση του "σαμαρικού" συστήματος με την blogόσφαιρα χρονολογείται από παλιά. Εδώ και χρόνια, τις μύχιες σκέψεις του νυν πρωθυπουργού εκφράζουν, μέσω του antinews.gr, φανατικοί υποστηρικτές του, μεταξύ των οποίων ο ακροδεξιών αντιλήψεων Φαήλος Κρανιδιώτης και ο διαχρονικός σύμβουλος του Αντ. Σαμαρά, βουλευτής Επικρατείας της Ν.Δ. Χρύσανθος Λαζαρίδης. Πλέον, με κυβέρνηση Σαμαρά σήμερα, ο ιστός της "ενημερωτικής" αράχνης του antinews.gr και της "Ομάδας Αλήθειας" περισφίγγει την ΕΡΤ και έχει προνομιακές σχέσεις με έντυπα, όπως τα "Παραπολιτικά" του εφοπλιστή Μαρινάκη, που υλοποιούν, ανάμεσα στα άλλα, και σχέδιο επέκτασης στη Χρυσή Αυγή. Δηλαδή, αυτό που εδώ και καιρό εισηγείται από τις στήλες της "Δημοκρατίας" ο Φ. Κρανιδιώτης και προωθεί με την πολιτική του ο Ν. Δένδιας, στήνοντας ρεβάνς για τη Μεταπολίτευση.\nΣχόλιο: Βλέπουμε λοιπόν, πως κάποια πράγματα δεν είναι καθόλου τυχαία. Κάποιοι άνθρωποι πιάνουν συγκεκριμένα πόστα, παρουσιάζονται ως ανεξάρτητοι και αντικειμενικοί και προωθούν θέσεις και πολιτικές, με σαφείς στόχους, θέτοντας ως τρόπαια θέσεις και αξιώματα. Δεν είναι τυχαίο εξάλλου ότι ο κ. Πτωχός, παρουσιάζεται τις τελευταίες μέρες ως "σίγουρος ευρωβουλευτής" στις επερχόμενες ευρωεκλογές, "πιεζόμενος" από τον ίδιο τον Σαμαρά να πάρει θέση στο ευρωψηφοδέλτιο.\nΒέβαια ακόμα και αυτό δεν θα ήταν πρόβλημα. Καθένας έχει δικαίωμα να πιστεύει αυτό που θέλει και να το υποστηρίζει. Το πρόβλημα όμως όταν αυτό γίνεται ανέντιμα, με διαστρέβλωση και με τη δημιουργία μη θεμιτών "εμποδίων" στους αντιπάλους του. Π.χ. είναι άραγε θεμιτό να γίνεται επίθεση στην δημοσιογράφο Α.Καββαδία επειδή ακολούθησε τον Α.Τσίπρα στο ταξίδι του στις ΗΠΑ, για να το καλύψει δημοσιογραφικά όταν σε αντίστοιχο περσινό ταξίδι του κυρίου Σαμαρά (πριν γίνει Πρωθυπουργός) είχαμε καμιά δεκαριά δημοσιογράφους και τεχνικούς της ΕΡΤ; Είναι άραγε αξιοπρεπές να έχουμε μονταρισμένα βίντεο να παρουσιάζονται ως "αυθορμήτως ανεβασμένα"; Να δηλώνονται ως αντικειμενικές πληρωμένες δημοσκοπήσεις που δεν πληρούν τις στοιχειώδεις επιστημονικές προϋποθέσεις και τις κάνουν εταιρείες που θα έπρεπε να έχουν χάσει την άδεια τους χρόνια; Ή εφημερίδες να υποστηρίζονται από μεγαλο-επιχειρηματίες και να κρατούν υψηλή την κυκλοφορία τους (και να παιρνούν επομένως τις θέσεις τους σε μεγαλύτερο κοινό) προσφέροντας κουπόνια για τις επιχειρήσεις των πρώτων, τα οποία χρειάζεται ο κόσμος για να τα βγάλει πέρα;\nΚαι ο στόχος να είναι ποιος; Η διατήρηση στην εξουσία πατώντας επί πτωμάτων, με υιοθέτηση ακροδεξιών πρακτικών και τακτικών "Μακάρθι" της εποχής του '60 στις ΗΠΑ, στο όνομα μιας πατρίδας που οι ίδιοι οι "υπερασπιστές" της την έχουν ξεφτυλίσει; Μπορεί ο Α. Σαμαράς να δηλώσει αντι-ακροδεξιός, αλλά το περιβάλλον του και οι πρακτικές της κυβέρνησής του άλλα δείχνουν. Και αν αλήθεια υπήρχε τέτοια ομάδα και τέτοιος μηχανισμός από πλευράς ενός οποιαδήποτε άλλου κόμματος και δρούσε ανάλογα, δε θα μίλαγαν όλοι για "υπόσκαψη της δημοκρατίας";\nΚαι θα μας πείτε..."Μα και αυτοί στον ΣΥΡΙΖΑ δεν προσέχουν; Γιατί δίνουν δικαιώματα;" Αλλά αυτό δεν είναι ούτε απάντηση, ούτε δικαιολογία. Γιατί αν αυτό αρκούσε, τότε θα έπρεπε και η αντιπολίτευση να πληρώνει συνέχεια τηλεοπτικά σποτ με τις προεκλογικές δηλώσεις των κυβερνητικών εταίρων - θ' αρκούσε...Η αντιπαράθεση θα πρέπει να γίνεται επί ίσοις όροις, και για πολιτικές, με επιχειρήματα - όχι με λάσπη και διαστρέβλωση...\nΜας έκανε και γελάσαμε...Ο Ανδρέας Λοβέρδος τόνισε την ανάγκη απεμπλοκής της Ελλάδας από το ΔΝΤ αλλά με τη συνεργασία της Ευρωπαϊκής Ένωσης. Σε συνέντευξή του στη Σαββατιάτικη Ελευθεροτυπία ο πρώην υπουργός αναφέρθηκε και στην αντιπαράθεσή του με τον πρώην πρωθυπουργό Γιώργο Παπανδρέου: "Η διαφωνία μου δεν αφορούσε τον ίδιο το μηχανισμό, που τον στηρίξαμε ομόφωνα τον Μάιο του 2010 αλλά τη συμμετοχή του ΔΝΤ σε αυτόν. Οι λόγοι απεμπλοκής μας από το ΔΝΤ είναι προφανείς και από πλευράς Ελλάδας και από πλευράς Ε.Ε. Ο μηχανισμός χρηματοδότησης της Ελλάδας πρέπει να είναι αμιγώς ευρωπαϊκός. Ούτε χρήματα προσφέρει το ΔΝΤ, σε σχέση με αυτά που προσφέρουν οι ευρωπαϊκοί λαοί, ούτε στην παρακολούθηση του προγράμματος παίζει ενεργό ρόλο, ενώ δημιουργεί διαρκώς προβλήματα".\nΟ ανεξάρτητος βουλευτής δήλωσε ότι δεν θα πάει στο συνέδριο του ΠΑΣΟΚ ακόμη και αν προσκληθεί και ξεκαθαρίζει ότι δεν πρόκειται να ψηφίσει νέες οριζόντιες περικοπές.\n"Δεν θα ψηφίσω άλλες οριζόντιες περικοπές. Το έκανα ήδη τέσσερις φορές κάτω από συνθήκες εκβιασμού για να μην πτωχεύσει αλλά και για να χρηματοδοτηθεί η χώρα. Έως εδώ λοιπόν. Θα ψηφίσω όμως όλες τις πρωτοβουλίες της κυβέρνησης για να δοθεί η μάχη κατά της ύφεσης". Αρες-μάρες-κουκουνάρες δηλαδή - όχι οριζόντια μέτρα από την μία, ναι στις πρωτοβουλίες για την ύφεση. Και με τον αστυφύλαξ και με τον χωροφύλαξ..\nΠηγές: "Ελευθεροτυπία", "Αυγή"\nΕτικέτες διαπλοκή, Λοβέρδος, μνημόνιο, ΝΔ


Σεξ: Πόσο συχνά κάνουν έρωτα οι παντρεμένοι; - mensbook\nHome ΣΕΞ & ΣΧΕΣΕΙΣ Σεξ: Πόσο συχνά κάνουν έρωτα οι παντρεμένοι;\nΣε άλλη μελέτη ανθρώπων στην όγδοη δεκαετία της ζωής τους που δημοσιεύθηκε στο Archives of Sexual Behavior βρέθηκε ότι το 33% των ανδρων και το 36% των σεξουαλικά ενεργών γυναικών έκανε σεξ τουλάχιστον δύο φορές τον μήνα. Αντίστοιχα, γι’ αυτούς στην ένατη δεκαετία της ζωής τους, τα ποσοστά κυμαίνονταν στο 19% για τους άνδρες και στο 32% για τις γυναίκες. Σύμφωνα με έρευνα του 2010 από το Ινστιτούτο Kinsey, το 25% των γυναικων άνω των 70 ετών που είχαν ερωτικό σύντροφο έκαναν σεξ περισσότερες από τέσσερις φορές την εβδομάδα.